24 июнь, 2021, 16:23\nТеглар:Вадим Абрамов | Ўзбекистон МТЖ | Болалар футболи\nБутун футболни жаҳон чемпионати учун қурбон қилиш шарт эмас\n"Қатар-2022" қўлдан кетди, аммо ҳаёт давом этади. Бунга қадар ҳам чипталарсиз қолганмиз. Бизга бир очко ёки битта гол етмай қолган циклларни ҳам кўрдик, бироқ уларнинг бирортасидан керакли хулоса олмаганимиз аниқ. Aкс холда, бугун бундай аҳволда бўлмас эдик. Келинг, бугунги кундаги ўзбек футболининг муаммоси нимадалиги билан қизиқиб кўрамиз.\nҲозир терма жамоамизни ким бошқариши муҳим эмас. Aгар маҳаллий мураббийлардан бирига топширсак, 5 йилдан сўнг аҳвол яна ўша-ўшалигича қолади. Майли, бегоналар биз учун жон куйдирмайди, дейишингиз мумкин, аммо ўзимизда кучли мураббий тайёрлайдиган марказ йўқ. Малака ошириш ва таълим олиш ўртасида фарқ катта. Бизда Нидерландия, Германия, Италия сингари футбол олами етакчиларида ўқиб келган, ўз ғояси бор мутахассислар, афсуски йўқ. Бердиев ёки Кападзени мисол келтиришга шошилманг! Улар ҳали ўз пикига чиққани йўқ. Боз устига, юқоридаги икки номзодга терма жамоа билан ишлаш тажрибаси ҳам етишмайди. Ўйлашимча, иқтидорли мутахассислар ўзимизда бор, лекин уларнинг иқтидорига "сайқал" бериш учун барибир хориж футболи нафаси керак. ЎФA мамлакатимиз футбол мутахассислари салоҳиятига жиддий эътибор бериши лозим. Маҳаллий мураббийлардан футболчиларимиз ўрганадиган нарса қолмади. Aгар, турли ёшдаги терма жамоаларимиз хорижлик мураббийлар қўлига топширилса, уларга ассистент сифатида ўзимизникиларни штабга жойлаштириш мумкин. Бу икки томон учун ҳам наф келтиради.\nХизмат вазифамиз сабабли Ўзбекистоннинг деярли барча вилоятларида бўлдим. Бир нарса эътиборимни тортди. Қашқадарёдаги кичик сунъий майдоннинг бир соат ижарага олиш нархи Тошкентдаги майдонники билан бир хил. Қўқондагиси Жиззахдаги билан нарх бобида фарқ қилмайди. Майли, бу муҳим эмас. Муҳими нима, биласизми? Ғузор шаҳрида меҳмон бўлдик. Ёзда кундузи жуда иссиқ бўлгани сабабли кечки 8-9 ларда кичик ўйингоҳга ташриф буюрдик. Ўзимиз тенгги ва биздан катталар майдонда, 6-13 ёшдаги болалар уларни томоша қилиб ўтирибди. Навбатимиз келиб, футбол ўйнаб бўлганимизда соат 12 га яқинлашиб қолди. Сунъий майдон атрофида ўтириб бизни томоша қилаётган болалар ҳеч қаерга кетмади. Кўзларида завқ билан ўтиришди. Ўша болаларнинг футбол ўйнагиси келмайди, деб ўйлайсизми? Aслида, ҳаммаси тескари бўлиши керак. Бундай ареналарда (майли сунъий бўлса ҳам) улар тўп суриши, биз эса томоша қилиб ўтиришимиз керак. Aфсуски, оммавий футбол деган тушунча тобора йўқолиб бормоқда. Бу болалар бугун футбол ўйнамаса, қачон янги Одил Aҳмедовлар чиқади? Улар бугун майдондан чиқиб кетган тўпни олиб келиш билан шуғулланса, қачон янги Миржалол Қосимовлар пайдо бўлади? Бир қарашда жуда кичик мавзудек кўриниши мумкин, аммо бунинг таъсири катта бўлиши аниқ. Aгар, футболимизда тубдан ислоҳот ўтказиш шарт бўлса, унинг пойдеворини мустаҳкамлаш лозим. Бунинг учун юртимизда табиий чимга эга стадионларни кўпайтириш ва барча сунъий майдонларни болалар учун бепул қилиб қўйиш шарт. Оммавий футбол ривожланмас экан, янги иқтидор эгаларидан умидни узсак ҳам бўлади.\nҲеч қайси сунъий нарса табиийси сингари ёқимли ва фойдали бўлмайди. Футбол ҳам шу. 30 йил давомида бор эътиборимизни миллий терма жамоага, унинг Осиё чемпионати ва ЖЧ саралашидаги ўйинларига қаратдик. Бизга бугун ва ҳозир натижа керак бўлди. Бу эса, сунъий равишда натижага урғу беришга олиб келди. Оқибатда нима бўлди, биласизми? Ёши "урилган" футболчилар кўпайиб кетди. Ёшлар ва ўсмирлар ўртасидаги ЖЧларида муносиб иштирок этдик, Осиё чемпионликка эришдик. Ҳамма хурсанд, машиналар тақдим этилди, футбол ривожланди, деб хурсанд бўлишни бошладик. Якунда-чи? Ўша "ўқланган"ларнинг бирортаси терма жамоа даражасига чиққани йўқ. Нари борса, ички биринчиликда қолди. Осиё чемпиони бўлган ёшлар ҳақида-ку гапирмаса ҳам бўлади. Бирортаси МТЖ даражасига яқин ҳам келмади. Ўша турнирга натижа учун эмас, Олимпиада йўлланмасини ўйлаб ташриф буюрганларни плей-оффда "дабдала" қилиб ташладик. Охири нима бўлди? Улар олиб келган ёшлар улғайиб ортга қайтди. Биз эса, Друлович билан Олимпиадага йўл олган 3 жамоага ҳам имкониятни бой бердик. Уларнинг бири ўша биз 4:1 ҳисобида енгган Жанубий Корея эканлиги ёдингиздами? Болалар футболида натижа учун сунъий яратилган термаларимиз сабабли кўплаб иқтидор эгалари четда қолиб кетди. Мураббийлар "ўқланган" бола ўқланмаганидан кўра яхшироқ наф беришини билади. Шу боис, фойда келтирган футболчига ишонч билдиради. Унга бугун ва ҳозир натижа керак. Сабаби, ундан бугун ва ҳозир натижа талаб қилинади.\nМени футболимиз ҳақидаги фикримиз ҳайрон қолдиради. Ҳали ҳам 2011 йилдаги ярим финал сабабли эйфорияга берилиб юрган одамлар бор. Тўғри, қачонлардир Осиёнинг кучли 4 жамоасидан бири эдик, бироқ бунга 10 йилдан ошиб кетди. Кўзингизни очинг, қадрдон! Биз бу фурсат ичида жуда кўп нарсани бой бердик. Доимо ютиб юрганимиз Қатар испанча янги авлод футболчилари билан майдонга чиқиб келди. Сўнгги қитъа биринчилигида эса, финалда Японияни "сочиб ташлади"! Ўша Осиё кубогининг чорак финалида қолиб кетган Эрон икки бор ЖЧда иштирок этди! 3 ўйинда 3 мағлубият билан гуруҳдан ҳам чиқа олмаган Саудия Aрабистони бизни Тошкентда ва Aр-Риёдда "чап оёғи" билан ютди. Бўлди, уйғонинг, ҳозир 2021 йил! 10 йилни ким нимага сарф этгани маълум. Майли, ўтган ишга саловат, бироқ янги 10 йиллик якунида ҳам муаммоларни санаб ўтирмаслик учун ҳаракатни бошлаш даркор. Бутун оммавий, болалар ва ўсмирлар футболидаги иллатларни тозалаш шарт. Пойдевори мустаҳкам бўлмаган бино қачондир қулаб кетиши аниқ. Бугунги ўзбек футболининг бори шу. "Ўқланган" футболчилар, сунъий терма жамоалар, рақобатсиз ички чемпионат, қуйи лигалардаги молиявий аҳвол, келишилган ўйинлар ва бошқа оғриқли муаммолар бугунги аҳволимизга сабаб бўлди. Ливан, Сурия, Ироқ сингари давлатлар етиб келган сўнгги босқичга ҳам чиқа олмадик.\nМенимча маҳаллаларда болалар футболига эътибор анча пасайди. Қолаверса маҳалладаги футболни яхши ўйнайдиган болани ҳеч ким шаҳардаги футбол клубига олиб бориб жойлаштирмайди. Қишлоқда футбол жамоасини ташкил қилишни ўзи бўлмайди.Қисқаси муаммолар етарли.


Музейлар тадбиркорлик билан шуғиллансин, лекин маънавиятимиз, қадриятларимизни топташ ҳисобига эмас\nОлий Мажлис Қонунчилик палатасидаги Ўзбекистон “Миллий тикланиш” демократик партияси фракцияси йиғилишида депутатлар дастлаб Ҳисоб палатасининг 2020 йилги ҳисоботини эшитдилар. Маълумки, давлат ташқи аудити ва молиявий назоратининг олий органи ҳисобланган Ҳисоб палатаси бевосита Президентга бўйсинади ва Олий Мажлис палаталари олдида ҳисобдордир.\nЙиғилишда палата расмий вакили қилинган ишларга қисқача тўхталиб, 2020 йилда 87 та назорат тадбирлари ва таҳлилий ўрганишлар амалга оширилганини қайд этди. Таъкидланганидек, инқирозга қарши курашиш жамғармасидан ажратилган маблағларни мақсадли ва самарали фойдаланилиши юзасидан Молия вазирлиги билан ҳамкорликда доимий мониторинг ва назорат тадбирлари олиб борилди. Бунинг натижасида Инқирозга қарши курашиш жамғармасидан 69 та ҳолатда 13,9 млрд.сўм мақсадсиз сарфланган маблағлар жамғармага қайтарилди. Шунингдек, 858 та ҳолатда 2,6 млрд.сўмлик ортиқча ва асоссиз тўловларнинг олди олинди.\nЖамғарма маблағлари сарфланиши ўрганилганда ҳам молиявий хато ва камчиликларга йўл қўйилганлиги аниқланди. Хусусан, соғлиқни сақлаш муассасаларида коронавирус касаллигини даволаш тўхтатилган бўлса-да, Инқирозга қарши курашиш жамғармаси маблағлари ҳисобидан молиялаштиришни тўхтатмасдан 31,7 млрд сўм маблағлар бошқа мақсадларга йўналтирилган. Шунингдек, аҳолини ижтимоий қўллаб-қувватлаш учун ажратилган маблағларни мақсадли ва ўз вақтида ажратилиши устидан ўтказилган назорат тадбирлари жараёнида 2,8 млрд сўмлик молиявий хато ва камчиликлар аниқланиб, 2,3 млрд сўми бюджетга қайтарилди.\nЎзбекистон Республикаси Президентининг ҳужжатларидаги топшириқлар ижросини назорат қилиш ишлари ҳам ҳисобот йилида изчил давом эттирилди ва бу борда сусткашликка йўл қўйилиши кузатилган вазирлик ва идоралар ҳамда ҳокимликларга 77 та тақдимномалар киритилди. Топшириқлар ижросини таъминламаган 150 дан ортиқ масъулларга нисбатан интизомий жазо чоралари қўлланилди.\nПалата ҳисоботда Хитой Эксимбанкининг 156,4 млн. доллар маблағи жалб қилиниб, 2018 йилда Ангрен ЭИЗда йилига 3 млн.дона автомобиль шиналари ишлаб чиқарувчи заводи ишга туширилгани таъкидланади. Корхонада амалда 2020 йилнинг биринчи ярмида 176,2 минг дона шина ишлаб чиқарилган бўлса, 2019 йилда 15 фоиз қувватда ишлаган. Шиналар GM компанияси стандартларига кўра сертификатлашдан ўтказилмаган. Натижада корхона омборида 100 минг дона шина қолиб кетган.\n– “УзАуто Моторс” АЖ томонидан эса бу даврда мос равишда 1 099,7 минг дона (31,9 mln.dollar) va 881,3 минг дона (24,1 млн. доллар) шиналар импорт қилинган, – деди Олий Мажлис Қонунчилик палатаси Спикерининг ўринбосари, фракция раҳбари Алишер Қодиров.\nШундан сўнг депутатлар “Музейлар тўғрисида”ги қонунга қўшимчалар киритиш ҳақида»ги қонун лойиҳасини биринчи ўқишда кўриб чиқдилар. Ушбу лойиҳа музейлар даромад манбаларини кўпайтириш мақсадида улар томонидан тадбиркорлик фаолиятини амалга ошириш, жумладан, товарлар сотиш ва хизматлар кўрсатишнинг ҳуқуқий асосларини белгилаш мақсадида ишлаб чиқилган.\nЖумладан, музейлар ашёлар ва музей коллекциялари хавфсизлиги таъминлаган ҳолда тадбиркорлик фаолияти билан шуғулланишлари мумкинлиги таклиф қилинмоқда ва ундан топилган маблағлар давлат бюджети даромадларига олиб қўйилмайди ҳамда ушбу маблағлар музейларнинг моддий-техника базасини ривожлантиришга сарфланади. Давлат музейларига бюджетдан ажратиладиган маблағлар музейлар томонидан пулли хизматлар кўрсатишдан, жисмоний ва юридик шахслардан, шу жумладан, чет элдан ихтиёрий ҳайриялар, қонун ҳужжатларидан тақиқланмаган бошқа манбалардан маблағлар тушган тақдирда ҳам камайтирилмайди ҳамда ушбу маблағлар музейларнинг моддий-техника базасини ривожлантиришга сарфланади. Музейларга маданий мероснинг кўчмас мулк объектларидан фойдаланишга устуворлик ҳуқуқи берилади.\n– Музейларнинг тадбиркорлик билан шуғулланишига рухсат берилаётгани яхши, чунки бу соҳага доимо бюджетдан кам маблағ ажратиб келинган. Лекин лойиҳада тарихий обидалари билан боғлиқ қадриятларимизга риоя қилиш талаблари киритилмаган. Бу борада бўшлиқ бўлгани боис, Регистонда кўнгилхушлик қилишга, ҳатто ароқ ичишгача борилди. Музейлар тадбиркорлик билан шуғиллансин, лекин маънавиятимиз, қадриятларимизни топташ ҳисобига эмас. Шу маънода, ушбу лойиҳада тадбиркорлик чегаралари аниқ белгиланиши лозим, – деди фракцияси аъзоси Алишер Ҳамроев.\nДепутатлар ушбу қонунга киритилаётган ўзгаришлар музейлар моддий-техник таъминотини янада яхшилашини эътироф этиб, лойиҳани концептуал жиҳатдан биринчи ўқишда маъқулладилар.\nЙиғилишда кун тартибига киритилган бошқа қонун лойиҳаларини ҳам муҳокама қилиб, тегишли қарорлар қабул қилдилар.


Noyabr 2010 – Самарқанд – Ер юзининг сайқалидир…\nУмматнинг етмиш уч фирқага ажралиши ҳақида …\nУмматнинг етмиш уч фирқага ажралиши ҳақида ҳадиси шариф. Саодати абадийя биринчи қисмининг 32 – параграфи : УЧИНЧИ ЖИЛД, 38-чи МАКТУБ Бу мактуб, МуллаИброҳим учун ёзилгандир. Бу ерда умматнинг етмиш уч фирқага ажралиши билдирилган ҳадис-и шариф тушунтирилади. Ҳадис-и шарифда бу умматнинг етмиш уч фирқага бўлиниши, улардан етмиш иккиси Жаҳаннамга киришлари билдирилди. Ҳадис-и шариф етмиш икки фирқанинг Жаҳаннам оташида азоб кўришларини билдирмоқда. Аммо уларнинг Жаҳаннамда сўнгсиз қолишларини билдирмайди. Фақат иймонсизларгина Жаҳаннамда сўнгсиз қоладилар. Яъни кофирларгина Жаҳаннамда сўнгсиз қоладилар. Етмиш икки фирқа, эътиқодлари бузуқлигидан Жаҳаннамга юбориладилар ва ўша бузуқликлар миқдори қадар Жаҳаннамда қоладилар,…\nҚуръони каримни тафсир ва таъвил қилиш…?\nҚуръони каримни файласуфларга кўра тафсир ва таъвил қилиш жоиз эмаслиги ҳақида. Саодати абадийя биринчи қисмининг 33 – параграфи: УЧИРЧИ ЖИЛД, 101-чи МАКТУБ. Бу мактуб шайх Абдуллоҳга ёзилгандир.Бунда Қуръон-и карим оятларини философлар тушунтиришларига кўра тафсир ва таъвил15қилиш жоиз бўлмаганлиги билдирилмоқдадир. Оллоҳу таоло сизга саломатлик берсин ва балолардан қўрисин! “Табсийр-ур-раҳмон” номли китобни юборибсиз. Баъзи жойларини ўқидим. Қайтариб юбораяпман. [“Табсийр-ул-раҳмон” ва “Табсийр-ул-манон” тафсир китобларидир. Ҳанбалий олимларидан Зайн-уд-дин Алий бин Аҳмад Арнавий (раҳматуллоҳи таоло алейҳ) ёзгандир. Етти юз ўнинчи (710) йилда вафот қилгандир.]\nСуннатга уйғун бўлиш ва бидъатлардан сақланиш.\nСуннат-и санийяга уйғун бўлиш ва бидъатлардан сақланиш ҳақида. Саодати абадийя биринчи қисмининг 34 – параграфи: ИККИНЧИ ЖИЛД, 19-чи МАКТУБ Бу мактуб, Мир Муҳиббуллоҳга ёзилгандир. Бунда Суннат-и санийяга ёпишиш ва бидъатлардан сақланиш билдирилмоқда: Оллоҳу таолога ҳамдлар бўлсин! Унинг Пайғамбарларига салот ва сизга дуолар этаман. Қимматли қардошим, саййид Мир Муҳиббуллоҳ! Бу ердаги фақирларнинг аҳволлари, юриш-туришлари жуда яхши. Бунинг учун Оллоҳу таолога чексиз кўп ҳамд айтмоқ лозимдир. Сизнинг ҳам саломатлигингиз ва аҳволингизнинг ёмон тарафга ўзгармаслиги ҳамда тўғри йўлда янада илгарига кетишингиз учун Оллоҳу таолога дуо қиламан. Шу кунларда қандай ҳолу-аҳволда эканлигингизни билдирмадингиз. Орамиздаги…\nМушрикларнинг нотоза ва тозаликлари ҳақида.\n29/11/2010 25/12/2010 admin\nСаодати абадийя биринчи қисм 35 – параграфи: УЧИНЧИ ЖИЛД, 22-чи МАКТУБ Бу мактуб, мулла Мақсуд Алий Табрийзийга ёзилган бўлиб, мушрикларнинг нотоза-ифлос бўлиши, уларнинг руҳларининг, ибодатларининг ҳам нотоза-ифлос бўлиши ҳақидадир. Ундан ташқари бу мактуб, мушриклар баданларининг, тана аъзоларининг ифлос бўлмаслиги мумкинлигини ҳам билдирмоқдадир.\nБир университет талабасига жавоб мактуби.\n29/11/2010 29/11/2010 admin\nСаодати абадийя биринчи қисм 36 – параграфи: БИР УНИВЕРСИТЕТ ТАЛАБАСИГА ЖАВОБ Абдулҳаким афандининг, Истанбулдаги Султон Салим Жоме-и шарифи боғчасидаги (Мадраса-тул-мутахассисийн)да тасаввуф мударриси [Яъни илоҳиёт факултетида, тасаввуф курси ординатор профессори] эканлиги вақтида бир университет талабасининг саволига жавоб шаклида ёзган мактубининг сўзларини бироз соддалаштириб қуйида ёзмоқдамиз: Бор қувватингиз билан Оллоҳу таолонинг қудрати соҳасидан чиқа олиш ихтиёрига эгасиз, чиқиб кўринг! Фақат чиқа олмайсиз. У соҳанинг ташқариси одам диёридир. У одам [яъни йўқлик] диёри ҳам, Унинг қудрати ичидадир. Иброҳим-и Адҳамдан (қуддиса сирруҳ), бириси насиҳат истади. У марҳамат қилиб, олти нарсани қабул қилсанг, ҳеч бир…\nЯна бир карра насиҳат ҳақида.\n29/11/2010 26/12/2010 admin\nСаодати абадийя биринчи қисм 37 – параграфи: ИККИНЧИ ЖИЛД, 31-чи МАКТУБ Бу мактуб хожа Шарафуддин Ҳусайнга ёзилгандир. Насиҳат қилинмоқдадир. Оллоҳу таолога ҳамд бўлсин! У танлаган бандаларига салом бўлсин! Севимли ўғлим! Фурсат ғаниматдир. Яъни вақт кўп қимматлидир. Бу қимматли вақтларни фойдасиз нарсаларга харжламаслик лозим. Уни Оллоҳу таоло рози бўладиган ва ёқтирадиган нарсаларни қилиш билан ўтказиш керакдир. Беш вақт намозни, дунё ишларини ўйламасдан ва жамоат билан ўқиш лозимдир. (Таъдийл-и арқон) ила ўқишга диққат қилиш шартдир. Таҳажжуд намозини қолдирмаслик лозим. [Таҳажжуд, кечалари нофила намоз ўқиш, демакдир. Фарз намоз қарзи бўлган киши кечалари ҳам…\nБу дунёда охиратга яроқли амал қилиш ҳақида.\nСаодати абадийя биринчи қисм 38 – параграфи: ИККИНЧИ ЖИЛД, 89-чи МАКТУБ Бу мактуб, саййид Мир Муҳиббуллоҳга ёзилгандир. Унда дунёда охиратга ярайдиган иш кўриш лозимлиги билдирилади. Оллоҳу таолога ҳамд бўлсин! Оллоҳу таоло бизнинг ва сизнинг айтганларимизни Ўзининг тўғри йўлида бўлишини лозим кўрсин! Дуомизни, Инсонларнинг энг устуни, севгили Пайғамбарининг (алейҳиссалоту вассалом) садақаси шаклида қабул айласин! Бу ердаги фақирларнинг ҳоли ва ишлари кўп яхшидир. Оллоҳу таолога доимо ҳамд ва миннатдорчилик билдирамиз ва Унинг Пайғамбарига чексиз салот ва саломлар айтамиз. Саломатликда ва офият(бу ерда соғлик, саломатлик маъноси)да бўлишингиз ва тўғри йўлда бўлиб, илгариламангиз учун…\nОлами мисол ва таносуҳ, қумун, буруз тушунчалари.\nОлами мисол ва таносуҳ, қумун, буруз каби диний тушунчалар ҳақида. Саодати абадийя биринчи қисм 39 – параграфи: ИККИНЧИ ЖИЛД, 58-чи МАКТУБ Бу мактуб, Муҳаммад Тақийга жавоб шаклида ёзилган бўлиб, олам-и мисол ҳақида маълумот бериш, таносуҳ106 бўлмаганлигини билдириш ва инсон руҳларининг нақл этилмаганлигини ҳамда қумун107 ва буруз108 нима, дегани эканлигини билдирмоқдадир. Бутун оламларнинг рабби, эгаси Оллоҳу таолога ҳамд бўлсин ва Пайғамбарларнинг энг юксаги Муҳаммад алейҳиссаломга ва топ-тоза қардошларининг ва Асҳобининг ҳаммасига саломлар бўлсин! Гўзал ахлоқингизнинг ва улвий109 фитратингизнинг110 асари бўлган қимматли мактубингизни олиш ила шарафландик. Оллоҳу таоло сизни барча айб ва…\nОлам-и арвоҳ, олам-и мисол, олам-и ажсод ва қабр азоби.\nОлам-и арвоҳ, олам-и мисол, олам-и ажсод ва қабр азоби ҳақида. Саодати абадийя биринчи қисм 40 – параграфи: УЧИНЧИ ЖИЛД, 31-чи МАКТУБ Бу мактуб, Мулла Бадраддийнга ёзилгандир. Унда Олам-и арвоҳ ва олам-и мисол ҳамда олам-и ажсод ҳақида маълумот бериб, қабр азоби тушунтирилади. Оллоҳу таолога ҳамд бўлсин. У саралаган, севган кишиларга салом бўлсин! Руҳ баданга боғланмасдан аввал алом-и мисолда эди, дейсиз. Бадандан ажралгандан сўнг ҳам олам-и мисолга кетади. Шунинг учун қабр азоби олам-и мисолда бўлади. Олам-и мисолдаги алам, аччиқликлар, тушда эшитган каби бўлади. Сўнгра, бу маълумотнинг турли хил тармоқлари бордир, деган гаплар…


Швецияда ўзбекистонлик ва қирғизистонлик фуқаролар ҳибсга олинди - Фарғона.Ру ахборот агентлиги\n18:58 msk, 20 Февраль 2019\nШвецияда ўзбекистонлик ва қирғизистонлик фуқаролар ҳибсга олинди\n04.05.2018 17:27 msk\nСтокгольмдаги Солна район суди. Тhelocal.se сайти фотоси\nСтокгольмнинг Солна район суди 3 май куни иккита ўзбекистонлик ва битта қирғизистонлик фуқарони ҳисбга олиш тўғрисида қарор чиқарди, деб хабар беради Thelocal.se. Аввали уларнинг барчаси ўзбекистонлик деган маълумот тарқалганди.\nҚўлга олинганларнинг исми-шарифи ошкор қилинмаяпти, фақат уларнинг ёши кўрсатилган — 38-ёшли Қирғизистон фуқароси, 29 ва 45-ёшли Ўзбекистон фуқаролари. Улар Швеция ҳудудида террорчилик ишларини амалга оширишни кўзлаганликда гумонланадилар. Учала шахс қўйилган айбни инкор қилган. Ҳибсга олинган шахсларнинг энг катта ёшдагиси 20008 йили Швецияга келган ва қурилиш соҳасида ишлаган. Gp.se нинг маълум қилишича, 2015 йили у фамилиясини, 2016 йили исмини ўзгартиради. Прокурорнинг сўзларига кўра, терактга ҳозирлик ишлари 2017 йили бошланган.\nИккита қолган гумонланувчи шахслар Швецияда қайддан ўтилмаган резидент ҳисобланади. Қирғизистонлик фуқарога 2017 йилги қўпорувчилик ишларида иштирок этганлик айби қўйилган. Уларнинг энг кичик ёшдагиси июл ойида бу ишга келиб қўшилган.\nҲисбга олинган шахсларнинг бири олдин Швецияда 2017 йил 7 апрелда теракт содир этган Раҳмат Оқилов билан алоқа қилган. Ўша мудҳиш воқеа оқибатида Стокгольмда беш киши ҳалок бўлган, 15 нафар одам жароҳат олганди. Оқилов дарҳол ўз айбини бўйнига олган ва “Ислом дапвлати” (Россия ва қатор давлатларда тақиқланган террорчи ташкилот) тарафдори экани ва бу ишни терррорчилар буйруғи билан амалга оширганини тан олган. Стокгольмда содир этилган теракт бўйича суд жараёни 13 февраль куни бошланган ва у 9 май куни тугаши, ёз ойларида ҳукм чиқиши кутилмоқда.\nХавфсизлик департаменти ҳибсга олинганлар ҳақида изоҳ беришдан бош тортди, лекин бу ишда “халқаро алоқалар” ўрин олгани ва қўлга олишлар “фаол разведка ишлари” натижаси эканини маълум қилди.


11 августда Samsung тақдим этган барча гаджетлар олтита расмий видеода! - Terabayt.Uz\nSamsung компанияси 11 август куни Galaxy Unpacked тадбирида Galaxy Z Fold 3 ва Galaxy Z Flip 3 смартфонларини, Galaxy Buds 2 қулоқчини ҳамда Galaxy Watch 4 русумли янги ақлли соатини намойиш этган. Биз шулардан биринчисининг ҳақида ёзганмиз, қолганларининг айрим жиҳатларини, учтасининг нархларини, биттасининг анбоксинг видеосини эълон қилганмиз.\nДастлабки лавҳа Galaxy Z Fold 3 ҳамда Galaxy Z Flip 3 букламафонларига бағишланган:\nGalaxy Watch 4 ва Galaxy Watch 4 Classic ақлли соатларига назар соламиз:\nБу смартвотчлар 5 нанометрлик платформа, чиройли дизайнга эга ҳамда саломатлик ҳолатини кузатиш учун энг оммабоп функциялари мавжуд.\nШунингдек, компания Galaxy Z Fold 3 ички экранида S Pen стилуси қандай ишлаши ҳақида маълумот берувчи алоҳида видеоролик ҳам тайёрлаган:\nАйтиш керакки, Galaxy Z Fold 3 ҳамда Z Flip3 смартфонлари – IPX8 стандартига кўра ҳимояланган, сув ўтказмас илк букилувчи гаджетлардир. Samsung буни қай тарзда уддалаганини мана бу лавҳада кўрамиз:\nВа ниҳоят, охирги видео Samsung Galaxy Buds 2 симсиз қулоқчини ҳақида:\nЮқоридаги қурилмаларнинг барчасига аллақачон буюртма очилган, уларнинг очиқ савдоси эса 27 августда бошланади. Ўзбекистонда сотилаётган айрим Samsung Galaxy смартфонларининг август ойидаги нархларини эса мана бу ерда эълон қилганмиз.\n#"ақлли соат" #S Pen #Samsung #Smartfon #Android смартфон #аудио-қулоқчин #қулоқчин #симсиз аудио-қулоқчин #смарт-соат #смартвотч #смартфонлар #аксессуарлар #стилус #Bluetooth-қулоқчин # 5G смартфон #5G-смартфони #букламафон #Samsung Galaxy Z Fold3 #Samsung Galaxy Z Flip 3 #Samsung Galaxy Z Fold 3


“Тамға”нинг орқа томони – Tashabbus\n© Surat “Parizod” filmidan\n3. РАНГ КЎР – ҲОЛ СЎР…\n4. КУТИЛГАН МЕҲМОННИНГ КУТИЛМАГАН “ТАКЛИФИ”\n– – Сиз кераксиз, оппоқ қиз, – дейди Текширувчи ҳар қандай андишани йиғиштириб. – Эрчангизга шу-у-унча ёрдам қилдик, эвазига бир оғиз “раҳмат” демадингиз-а…\n5. ҚАЛОВИНИ ТОПСА, ҚОР ЁНАДИ…\n7. “СИЗНИНГ АЙВОН – БИЗНИНГ АЙВОН ЭМАС”ДА!..\nБиринчи турмушидан хорлик, иккинчисидан хўрлиг-у зўрлик кўрган аёл дамини чиқармай юравериши мумкинми?! Албатта, йўқ. Аёлнинг меҳри қанчалик кучли бўлса, аламининг қуввати ундан қолишмайди. Асалхон Фалончи Солиқчидан озми-кўпми эътибор кўргани бор гап. Шу эътибор туфайли эрига борини берди, “кесилиб” кетмаслиги учун ўзини қалқон қилди. Эвазига “шумқадам” нисбатига “лойиқ” кўрилиб, паттаси қўлига тутқазилдики, шундан кейин ҳам “миқ” этмасинми?! Ахир, бақани боссанг “ваақ”, дейди-ку?! Шу маънода Асалхоннинг Фалончи Солиқчининг уйига бориб жанжал қилганини, “дод”, дея маҳалла фуқаролари йиғини, шаҳар хотин-қизлар қўмитаси, ҳокимият остонасига бош урганини тўғри тушунмоқ керакдай. Бироқ ҳеч қайси идорада мушкули осон бўлмади. Аксинча, номи “шантажчи”га чиқди, “судланган”лиги писанда, “иккинчи хотинлик”ка рози бўлгани таъна қилинди… Камига Фалончи Солиқчининг Ҳуқуқшунос Синглиси таҳририятга мурожаат этдики, “зўравон-у шаллақи аёлнинг башарасини жамоатчиликка кўрсатиб қўйинглар, токи, кўпчиликка сабоқ бўлсин!”, деб…\n8. КЎПХОТИНЛИК – ЖИНОЯТ, АММО…\n9. “ИККИНЧИ ХОТИН” КИМ?\nТашаббус изоҳи: Мақоладаги фикрлар муаллифга тегишли. Улар “Ташаббус” сайти нуқтаи назаридан фарқ қилиши мумкин.\nTags: ko'pxotinlik, oila


МЕКТЕП КИТАПХАНАСЫНА КИТАПЛАР САЎҒА ЕТИЛДИ — Жаңалықлар — Қарақалпақстан Республикасы Жоқарғы Кеңеси\nМЕКТЕП КИТАПХАНАСЫНА КИТАПЛАР САЎҒА ЕТИЛДИ\nУсы жыл 30-март күни Қарақалпақстан Республикасы Жоқарғы Кеңесиниң Баслығы М.Ерниязов өзи билим алған Кегейли районы Халық билимлендириў бөлимине қараслы 1-санлы улыўма билим бериў мектебине еки жүзден аслам атамадағы 500 данадан зыят китап саўға етти.\n«Өзим оқыған мектебиме мениң китап саўғам» атамасында өткерилген илажда атап өтилгениндей, усы жылы 19-март күни Президентимиз Ш.Мирзиёевтиң басшылығында болып өткен видеоселектор мәжилисиндеги жасларға итибарды күшейтиў, жас әўладты мәденият, көркем өнер, денетәрбиясы ҳәм спортқа кеңнен тартыў менен бир қатарда олар арасында китапқумарлықты үгит-нәсиятлаў бойынша баслама ҳәр тәреплеме қоллап-қуўатланбақта.\nРайонлық Халық билимлендириў бөлимине қараслы 1-санлы улыўма билим бериў мектеби 1928-жылы ашылды. Мектеп 1992-жылы 417 орынға мөлшерленип тазадан қурылған болса, 2005-жылы ири оңлаў жумыслары алып барылды. Бүгинги күни бул жерде 747 оқыўшыға 86 педагог хызметкер тәлим тәрбия-бермекте. Муғаллимлер менен оқыўшылар ҳәр жылы «Билимлер беллесиўи», «Пәнлер олимпиадасы», «Жылдың ең жақсы муғаллими» сыяқлы таңлаўларда, спорт жарысларында тек районлық басқышта емес, республикалық көлемде жеңимпазлықты қолға киргизип келмекте.\nБалаларды китап оқыўға қызықтырыў, мәлимлеме-китапхана жумысларын жетилистириў бойынша әмелге асырылып атырған илажлар өзиниң унамлы нәтийжесин бермекте. Кегейли районындағы 9-санлы қәнигелестирилген улыўма билим бериў мектебиниң 10-класс оқыўшысы Нурсулыў Қоқанова «Ең жақсы китапқумар» таңлаўының Өзбекстан Республикасы басқышында биринши орынды ийелеп, Президент саўғасы — «Спарк» автомашинасы менен сыйлықланды. Усы күни таңлаў жеңимпазына республикамыздың басшысы атынан телевизор саўға етилди.\n— Елимизде жасларымыз арасында китапқумарлықты кеңнен үгит-нәсиятлаўға айрықша итибар қаратылмақта,-дейди 1-санлы улыўма билим бериў мектеби директорының руўхый-ағартыўшылық ҳәм тәрбия ислери бойынша орынбасары Айпарша Қудайбергенова. —Бүгин Қарақалпақстан Республикасы Жоқарғы Кеңесиниң Баслығы М.Ерниязовтың өзи оқыған мектебине келип, бир нешше атамадағы китапларды саўға етиўи буның айқын мысалы болып табылады. Олардың барлығы оқыўшыларымыз излеп жүрген, қызығып оқыйтуғын китаплардан ибарат,-десем асыра айтқан болмайман.\nБуннан тысқары, мектебимизге 60 дана парта, 120 дана стуль, бир класс ушын комплект 19 дана компьютер, принтер ҳәм бир дана электрон тахта, 10 дана тахта, 10 дана стеллаж, спорт инвентарьлары саўға етилди. Бундай итибары ҳәм ғамқорлығы ушын шексиз миннетдаршылық билдиремиз.


«Рақамли хўжалик» ҳосилдорликни 15-20%га оширишга ёрдам беради | NORMA.UZ\nБу фермерларга экинлар парвариши ва ернинг ҳолатини яхшилаш бўйича масофадан тавсиялар олиш имконини берадиган мобиль иловадир, деб хабар қилинди Лойиҳа бошқаруви миллий агентлиги сайтида.\nИловани «UZINFOCOM» давлат ахборот тизимларини яратиш ва қўллаб-қувватлаш бўйича ягона интегратор ишга туширади. Унинг негизида - фермер томонидан юклаб олинадиган маълумотларни таҳлил қилувчи ва ўсимликларнинг ҳолати ҳақида аниқ маълумот берувчи сунъий ақл (СА) мавжуд. СА салбий омилларни ўз вақтида аниқлаш ва фермерларга қишлоқ хўжалиги экинларининг касалликларига ўз вақтида чоралар кўриш, тупроқ ҳолатини таҳлил қилиш ва юзага келадиган муаммоларни бартараф этиш бўйича тавсиялар беришга мўлжалланган.\nТавсияларни олиш учун касаллик ва зараркунандалар билан эгалланган қишлоқ хўжалиги экинларини ёки тупроқнинг салбий ҳолатини суратга олиб муаммонинг тавсифи билан расмни мобиль илова орқали юбориш кифоя қилади. 24 соат ичида тавсия келади.\nДастлабки босқичда СА тавсияларини маҳаллий ва хорижий мутахассислар кузатиб борадилар. Келажакда, ҳар бир янги сўров келиб тушиши билан СА томонидан тавсиялар ва жавоблар тезроқ ва сифатлироқ юборилади ва тизим томонидан тўпланган маълумотлар базаси қишлоқ хўжалиги тенденцияларини таҳлил қилиш ва фермерларга онлайн режимда амалий маслаҳатлар бериш имконини кенгайтиради.\nИлова синов босқичида ва тез орада уни Play Market да юклаб олиш мумкин бўлади. Дастлабки ҳисоб-китобларга кўра, бу ёндашув фермерларнинг энг оддий ва одатий хатоларини бартараф этиш орқали ҳосилдорликни 15-20%га оширади.\nМаълумот учун: Ўзбекистонда 12,7 млн тонна сабзавот ва 2,7 млн тонна мева етиштирадиган 67 800 дан ортиқ фермер хўжалиги мавжуд. Қишлоқ хўжалиги маҳсулотларини ишлаб чиқаришнинг ўсиши йилига 6,6%ни ташкил этади.\n«Электрон ҳукумат»ни ривожлантириш учун биргаликда ҳаракат қиладилар


22 май 2022, Тошкент вақти: 03:24\nҚозоғистоннинг қатор шаҳарларида уч кундан бери кенг кўламли норозилик намойишлари давом этмоқда. Аҳоли дастлаб суюлтирилган газ нархи бир ярим баравардан ортиқ – 70 тангадан 120 тангага қимматлашгани туфайли кўчаларга чиққан эди, бироқ кейинчалик уларнинг талаблари тобора сиёсийлашди.\nНамойишчилар коррупция ва ошна-оғайнигарчиликка барҳам беришга, завод-фабрикалар қуришга ва ишсизликни камайтиришга чақиришмоқда. Одамлар, шунингдек, “Чол, кет!” дея ҳайқирмоқдалар: собиқ президент Нурсултон Назарбоевга қаратилган ушбу хитоб митингларда янграйди. Яна бир неча киши “Назарбоевларсиз!” деб ёзилган баннер билан кўчага чиқишди.\nПолиция намойишларни тарқатиш учун кўздан ёш оқизувчи газ ва ёруғлик-шовқин гранаталарини қўлламоқда. Расмий маълумотга кўра, Олмаота, Чимкент ва Нур-Султонда 200 нафарга яқин киши қўлга олинган.\nҚозоғистон раҳбарияти норозиликни юмшатиш мақсадида дастлаб газ нархини икки баравардан зиёд – бир литр учун 50 танга миқдорга туширди. Кейинроқ намойишчиларнинг энг катта сиёсий талаби бажарилди – президент мамлакат ҳукуматини истеъфога чиқарди.\nҚасим-Жомарт Тоқаев миллатга мурожаат қилиб, намойиш иштирокчиларини “жамият барқарорлиги ва бирлигига путур етказишдан манфаатдор бузғунчи кучлар фитналарига учмаслик”ка чақирди.\n“Ёшларга қарата шуни айтаманки, ҳаёт йўлингизга зарар етказманг, яқинларингизнинг ҳаётини заҳарламанг. Сизнинг барча қонуний илтимос ва талабларингиз инобатга олинади ва зарур қарорлар қабул қилинади”, деди Тоқаев ўз мурожаатида.\nТўртинчи январь куни Қозоғистонда интернет ишлашида узилишлар кузатила бошланди: мамлакатда оммавий норозилик бўлаётган пайтда ҳукумат ҳамиша шу чорани қўллайди.\n“Либерти” фонди раҳбари Галим Агелеулов “Настояшчее время” телеканалига берган интервьюсида Қозоғистонда газ кескин қимматлашгани ортида мамлакатнинг ҳукмрон элитаси, энг аввало биринчи президент Нурсултон Назарбоев оиласи манфаатлари ётганини урғулади. Бироқ ковид билан боғлиқ икки йиллик иқтисодий инқироз ҳолдан тойдирган истеъмолчилар газ учун бунча ҳақ тўлай олишмайди, буни хоҳламайдилар ҳам. Ҳокимият уларни эшитмаётганини англагач, улар ёппасига кўчаларга чиқишди: норозилик нефть-газ конлари жойлашган ғарбий минтақада бошланиб, бир неча кун ичида бошқа ҳудудларга ҳам ёйилди.\n“Қозоғистон халқи авторитар бошқарувдан чарчаган: бу режим фуқаролик жамияти билан ҳисоблашмайди, фуқароларнинг мамлакат бошқарувида иштирок этиш ҳуқуқидан фойдаланишига қўймайди. Авторитаризм ҳар қандай фуқаровий ташаббусларни бўғади. Чунки амалдаги ҳокимиятга фуқаровий миллат керак эмас. Уларга нефть ширкатларида ишлаб, элитага хизмат қилувчи қарам тобелар керак холос”, дейди Галим Агелеулов.\nСиёсатшунос фикрича, газни аҳолига арзон нархларда сотишга Қозоғистоннинг бемалол қурби етади.\n“Мамлакатда нефть ва газни Нурсултон Назарбоев оиласи – собиқ президентнинг ўртанча қизининг эри Тимур Қулибоев ҳамда Назарбоевнинг тўнғич қизи Дариғанинг муҳтамал турмуш ўртоғи Қайрат Шарипбоевлар орқали назорат қилади”, урғулайди Агелеулов.\nЭксперт тахмин қилишича, Шарипбоев ва Қулибоевлар назоратидаги ширкатлар Қозоғистонда қазиб олинган газни Россиянинг Оренбург газни қайта ишлаш заводига нақд пулга сотаётгани туфайли мамлакатнинг ўзида газ истеъмолчилар учун қимматлашган.\nАгелеулов газни бу тариқа сотишдан Қозоғистон ғазнасига солиқ тўланмаслигини таъкидлайди.\n“Гап 750-850 миллион доллар ҳақида бормоқда, бу тўғрида президент Назарбоевнинг набираси ҳам гапирган эди. Қозоғистон гази сотилиши ҳисобига бюджетга тушиши лозим бўлган ушбу маблағлар бошқаларнинг чўнтагига киради”, изоҳ беради эксперт.\nСиёсатшунос Қозоғистондаги ҳозирги норозилик ҳаракатининг яққол етакчиси йўқлигини урғуларкан, шунга қарамай кўплаб шаҳарларда намойишчилар уюшқоқлик билан ҳаракат қилишаётганини айтади.\nМутахассис фикрича, Тоқаев ва бошқа ҳокимият вакиллари нечоғли иддао қилишмасин, намойишчиларнинг кайфиятига ташқаридан ҳеч ким таъсир этаётгани йўқ.\n“Ҳаракат фаолларини ўша пайтдаёқ ҳибс қилишган эди, чунончи Атирауда аҳоли орасида обрў қозонган Макс Бокаев қўлга олинди. Бироқ Жанаўзенда яққол етакчи йўқ, у ерда одамлар жамоавий ҳаракат қилишмоқда, бирон кишини етакчи қилиб сайлашмади, чунки бунинг ортидан қатағонлар бўлишини билишади. Албатта, ўтган ўттиз йил мобайнида Қозоғистон ҳукумати оммани ортидан эргаштира оладиган қатламни изчил равишда йўқ қилиб келди: мен сиёсий ислоҳотлар ва жамиятни демократлаштириш ҳақида баралла сўзлай оладиган илғор кишиларни назарда тутяпман”, дейди Галим Агелеулов.\nЖанаўзенда норозилик акцияси 2 январь куни бошланган эди, унга маҳаллий аҳолидан юзлаб киши келди. Митингчилар тунни шаҳар майдонида ўтказишди, 3 январда эса тўпланганлар сони мингдан ошди. Жанаўзендаги норозилик ҳаракатини қўллаб-қувватлаб Ақтау, Ақтўбе, Уральск, Тароз, Чимкент, Кўкшетау ва Нур-Султон шаҳарларида ҳам одамлар кўчаларга чиқишди.\nИжтимоий тармоқларда тарқалган маълумотларга кўра, энг катта митинглар Ақтау шаҳрида бўлмоқда: у ерда 16 минг киши намойишга чиққан. Жанаўзендаги намойишчилар сони 10 минг кишига яқин. Ақтауликлар майдонга чодир ва ўтовлар тикиб олишган. Шаҳарга қўшни ҳудудлар, жумладан Ақтўбе ва Уральскдан одамлар келмоқда.


Кириб келаётган янги йилингиз муборак бўлсин! - "Насаф" ФК расмий веб-сайти\n31 Dec 2020 Янгиликлар, "Насаф"га оид асосий хабарлар\nКириб келаётган янги йилингиз муборак бўлсин!\n«Насаф» футбол клуби барчангизни кириб келаётган янги йил билан қутлайди.\nЖорий йил барча соҳалар сингари футбол олами учун ҳам қийин ва мураккаб мавсумлардан бири бўлди. Шунга қарамасдан жамоамиз ўз тарихидаги энг сермаҳсул мавсумларидан бирини ўтказди. Бунинг учун жамоамизни қўллаб-қувватлаб турган мухлисларга, клубимиз раҳбарияти ва ҳомийларига ўз миннатдорчилигимизни билдирамиз.\nКириб келаётган 2021 йил Ватанимиз учун баракали, омадли йил бўлишини тилаб қоламиз. Шу жумладан севимли жамоамиз ҳам 2021 йилда янада юқорироқ чўққиларни забт этишга ҳаракат қилади ва ўз мухлисларини хурсанд қилишда давом этади деган умиддамиз.\nЯна бир бор кириб келаётган янги йил барчамизга муборак бўлсин!


Ўзбекистонда анор бренди яратилади / Ўзбекистон янгиликлари, энг сўнгги хабарлар\nСИЁСАТ 0 Шархлар 7179 кўрилди\nЎзбекистонда анор бренди яратилади\nШавкат Мирзиёев Фарғона вилоятига ташрифи чоғида Қува туманидаги “Фарғона анорчилик” масъулияти чекланган жамияти шаклидаги агрофирма фаолияти билан танишди, деб хабар қилади Президент матбуот хизмати.\n300 гектардан ортиқ майдонни эгаллаган ушбу агрофирма анор етиштириш, сақлаш, қайта ишлаш ва экспорт қилишга ихтисослашган. Айни пайтда 289 гектар ерга 15 навга яқин 272 минг тупдан зиёд анор кўчатлари экилган. Беш юзга яқин кишининг бандлиги таъминланган. 2025 йилгача анорзор майдонини 2 минг гектарга етказиш режалаштирилган. Анорзор тўлиқ ҳосилга киргач 10 минг тонна маҳсулот етиштирилади.


Элчихона Хитойда бўлиб турган Ўзбекистон фуқароларини огоҳлантирди — KMODS\nPosted on 27.01.2020 Author admin\tКомментарии к записи Элчихона Хитойда бўлиб турган Ўзбекистон фуқароларини огоҳлантирди отключены\nЎзбекистоннинг Пекин шаҳридаги Элчихонаси ва Шанхай шаҳридаги Бош консулхонаси маълумотларига кўра, 2020 йил 25 январь куни коронавирус тарқалиши сабабли, Хитой ҳукумати мамлакатнинг 1,2 миллиард киши истиқомат қиладиган 25 та провинцияси, марказга бўйсунадиган шаҳарлари ва махсус маъмурий ҳудудларида соғлиқни сақлаш бўйича энг юқори даражадаги фавқулодда вазиятни жорий этди.\nЎзбекистон ташқи ишлар вазирлиги хабарида қайд этилишича, Хубей провинциясининг 15 дан ортиқ шаҳарларида махсус карантин чоралари жорий этилган: транспорт вақтинча тўхтатилган, вокзаллар ва аэропортлар ишламаяпти. Пекин шаҳрида 30 дан ортиқ киши ушбу касалликни юқтирган бўлиб, у ерда аксар диққатга сазовор жойлар, театрлар, музейлар, шу жумладан Тақиқланган шаҳар ёпилган.\nШунингдек, элчихона январь ойида Ухандан ватанга қайтиб келган ўзбекистонлик талабаларни зудлик билан Ўзбекистон Соғлиқни сақлаш вазирлиги ҳузуридаги Санитария-эпидемиологик осойишталик агентлиги билан боғланишни сўраган.\nЭнг сўнгги маълумотларга қараганда Хитойда коронавирусга чалинганлар 2027 кишига етган, ҳалок бўлганлар сони эса 57 нафарни ташкил этмоқда. Бу ҳақида “Ванъи“ ахборот портали хабар берган.


TIB.UZ / КЎП ЕЙИШ ҚОНГА ЗАРАР - TIB.UZ\nКЎП ЕЙИШ ҚОНГА ЗАРАР\nTIB.UZ Кун мавзуси КЎП ЕЙИШ ҚОНГА ЗАРАР\nСийдик кислотаси ҳамма одамларнинг қонида бор: бирида кўп, бошқасида кам. Унинг миқдори, энг аввало, наслга боғлиқ: агар ота-онадан бирида сийдик кислотаси кўп бўлса, фарзандига ҳам бу, шубҳасиз, ўтади. Сийдик кислотаси диатези – касаллик эмас, организмнинг қонда сийдик кислотаси кўплигига мойиллиги ҳисобланади.\nҚон таркибида кўп миқдорда сийдик кислотаси бўлса, у қандай қилиб касалликнинг ўтишига таъсир кўрсатиши мумкин? Гап шундаки, у танадаги ҳар хил аъзо ва тизимларнинг хусусиятига таъсир қила олади. Масалан, агар сафро ва пешоб тўхтаб қолиши учун шарт-шароит яратилса, моддалар алмашинувидан ҳосил бўлган маҳсулотлар қумга, ҳатто, ўт пуфаги ёки буйракда тошга айланиши мумкин. Натижада у товонда қипиқ, турум, бармоқ ёки оёқ бармоқларида шиш кўринишида юзага чиқиши мумкин.\nОрганизмда сийдик кислотасидан бошқа кислоталар ҳам мавжуд. Улар организмда тўпланиб, кислоталилигининг ошишига сабаб бўлади.\nБуларнинг ҳаммасига бизнинг нотўғри овқатланишимиз сабабчи. Бундай шароитда оғир таом етарли миқдорда ферментлар ишлаб чиқара олмайдиган ҳазм қилиш безлари фаолиятини зўриқтириб қўяди. Қонда хилтлар кўпайиб кетади ва ҳамма тизимлар фаолиятини ишдан чиқаради. Нотўғри парҳез натижасида узоқ йиллар давомида касаллик секин-аста зўрайиб боради. Охир-оқибат, организмда кислоталилик ошади ва барча тизимлар фаолияти издан чиқади.\nҚонда тўпланиб қолган сийдик кислотаси қон босимини оширади, тромбофлебит, варикоз каби касалликлар, жигар ва буйракда эса тошлар ҳосил бўлишига сабаб бўлади.\nАгар таом калорияли, бунинг устига, жуда тез истеъмол қилиб турилса, организмда уни ҳазм қилишга ва қолдиқларини чиқариб юборишга етадиган ҳаётий қувват топилмай қолади.\nТаъм билиш қобилиятини йўқотгани боис одам туз ва таом мазасини «оширувчи» ҳар хил зираворларни кўп миқдорда истеъмол қила бошлайди. Бу эса ўз навбатида бўкиб овқатланишга сабаб бўлади. Шунинг баробарида қоннинг кимёвий таркиби жиддий бузилади, кислоталилик ошади. Кислота кристаллари бўғимларда йиғилиб қолади. Бу секин кечувчи жараён бўлиб, ҳаракат чекланмагунча сезилмайди.\nШуни тушуниш керакки, қоннинг оксидланиши айнан нотўғри овқатланиш туфайли келиб чиқади. Масалан, гўшт оз миқдордаги токсинлар тўпланишига сабаб бўлади. Кўп миқдорда бўлганида эса бу токсинлар одам организмида депрессияни ҳис қила бошлайди.\nБиз ўз хоҳишимизга қараб истеъмол қилаётган таомимизни ўзгартиришимиз мумкин, организмнинг ҳолати эса биз нимани истеъмол қилаётганимизга қараб ўзгаради. Таом биокимёвий жараёнларнинг назоратчиси ҳисобланади. Таомнинг сифати бузилиши оқибатида организмда моддалар, шунингдек, метаболизм алмашинуви издан чиқади. Меъёрдан ортиқ еганда аксарият одамлар етарли миқдорда озиқлантирувчи моддаларни ололмайди. Масалан, сиз кунига 5 маҳал мева-сабзавот ейсизми? Ҳатто, янги, кам ишлов берилган маҳсулотлардан тайёрланган сифатли таомларни еб турганингизда ҳам, ҳар куни витамин ва минералларни қабул қилиб туриш лозим.\nОдам ҳар куни 13 та витаминга эҳтиёж сезади. Организм фақат 4 тасини синтезлайди, қолган 9 та витамин эса организмга таом билан бирга тушиши керак. Витаминларга кимёвий моддаларнинг одам организмига заҳарли, нурли ва бошқа нохуш таъсирларига қарши самарали профилактик восита сифатида қаралади.\nХулоса ўрнида шуларни айтиш мумкин: бўкиб оқатланмасликка ҳамда кам қиздирилган таомларни кўпроқ истеъмол қилишга ҳаракат қилинг. Масалан, гречиха ва сулини қайнатмасдан, бўктириб ейиш мумкин. Сабзавотларни шунчаки қирғичдан ўтказиб, олмани эса тишлаб енг. Дорихоналарда сотиладиган витаминлардан ҳам қабул қилиб туринг.\nСоғлом овқатланиш – ҳаёт асоси.


Қозоғистонда Nexia R3 автомобилини ишлаб чиқариш бошланди – "Тасвир" нашриёт уйи\nҚозоғистондаги Ravon расмий дистрибьютери ҳисобланган “УЗАВТО АЗИЯ” компанияси мамлакатда Ravon Nexia R3 автомашинасини йиғиш ишларини бошлади. Ушбу корхонада автомашиналарни савдо ишлари амалга оширилиб, AllurAuto автомарказлари орқали савдо қилинади.\n“General Motors Korea” компаниясининг мутахассислари Костанай вилоятида ўтказилган “СарыаркаАвтоПром” аудитида ишлаб чиқариш майдони талаб этиладиган сифат стандартларга жавоб беришини таъкидлашди. Бу ўз навбатида Ўзбекистон ва Қозоғистон автомашина ишлаб чиқарувчилари ўртасидаги ҳамкорлик янги поғонага кўтарилганлиги ҳақида далолат беради.\nБугунги кунда Ravon Nexia R3 харидорларга катта қизиқиш уйғотган. Эндиликда Қозоғистонда ишлаб чиқарилган автомашиналар имтиёзли кредитлар дастури бўйича харид қилиш мумкин бўлади. 2017 йил 4 ой ҳисоб-китобларга кўра, Ravon Nexia R3 қозоғистонлик харидорлар учун энг оммабоп бўлган енгил автомашиналар рўйхатида юқори ўрин олди.


Коронавирус лабораторияда яратилмаган. У одамга қандайдир ҳайвондан юққан бўлиши мумкин. Уханга бориб келган ЖССТ экспертлари ўз хулосаларини маълум қилди - Daryo\n10:12, 10.02.2021 21013\n«Бизда аввалдан бўлган фикр бутунлай ўзгардими? Бундай деб ўйламайман», — деди ЖССТ экспертлар гуруҳи раҳбари, озиқ-овқат хавфсизлиги ва зооноз (ҳайвондан инсонга юқадиган) юқумли касалликлар бўйича мутахассис Питер Бен Эмбарек. Унинг сўзларига кўра, мутахассислар COVID-19 Уханда 2019 йил декабрида тарқалишни бошлагани ҳақидаги версияни тасдиқлаган. Инфекциянинг бундан аввалроқ авж олгани бўйича далиллар шаҳарда ёки унинг ташқарисида топилмаган. Хуанан бозори янги касаллик манбаси бўлмаган: Уханда COVID-19 билан боғлиқ биринчи ҳолат 2019 йил 8 декабрда қайд этилган, бозор билан боғлиқ бўлган биринчи ҳолат эса 12 декабрдагина аниқланган. Яъни Хуанан шунчаки вирус тарқалган жойлардан бирига айланган, холос: шаҳарда бу бозорга алоқаси бўлмаган одамлар ҳам касалланган.\nДалиллар SARS-CoV-2 табиий равишда келиб чиққанлигини кўрсатмоқда, деди Эмбарек. Унинг сўзларига кўра, бу ва шунга ўхшаш вирусларнинг табиий манбаси кўршапалаклар ҳисобланади. Аммо Уханда вирусни бевосита одамга юқтириши мумкин бўлган кўршапалакларнинг йирик популяцияси йўқ, шу сабабли олимлар вирус юқишининг оралиқ бўғини бошқа ҳайвон бўлган, деган версияга мойиллик билдирмоқда. Айнан қандай ҳайвонлиги ҳозирча номаълум. Вирусолог Марион Купманс таъкидлашича, Хуанан бозорида қуён, сассиқкўзан, бўрсиқ, бамбук каламуши каби коронавирусга тахминан ёки аниқ мойил бўлган ҳайвонлар сотилган. Шу билан бирга, ЖССТ экспертлари фикрича, SARS-CoV-2 музлатилган маҳсулотлар юзаси орқали тарқалгани ҳақидаги бошқа версия ҳам эҳтимолга яқин.\nSARS-CoV-2 лабораторияда яратилганлиги версиясини ЖССТ гуруҳи «ўта паст эҳтимолли» деб атади. «Бу вирус ёки унга боғлиқ бошқа бири дунёдаги қандайдир лабораторияда ўрганилгани ҳақида хабарлар берилмаган. Бундан ташқари, биз Ухань вирусология институти лабораториясини ўрганиб чиқдик; бундай жойдан вирус сизиб чиққанлиги эҳтимоли жуда паст», — деди Эмбарек. Коронавирус Хитойда яратилгани, кейин эса тасодифан ёки атайлаб бутун дунёга тарқатилгани ҳақидаги миш-мишлар пандемия бошидан буён айланиб келади. АҚШ президенти Дональд Трамп вирус Ухандаги Вирусология институтида ишлаб чиқилгани борасида далиллар борлигини айтган эди. Хитой, худди ЖССТ каби, бошидан буён SARS-CoV-2 лабораторияда келиб чиққанлиги гипотезасини рад этиб келган.\nИлгари Хитой коронавируснинг келиб чиқишини ўрганишда ЖССТ билан ҳамкорлик қилишга ҳаракат қилмасди. 2020 йил майида ташкилотнинг Хитойдаги вакили Годен Галеа мамлакат ҳукумати бу масалани ўрганишни бошлагани, аммо ЖССТни жараёнга қўшилишга таклиф қилмагани ҳақида шикоят қилган эди. 2020 йил декабрида Associated Press агентлиги Хитой SARS-CoV-2 келиб чиқиши ҳақидаги илмий тадқиқотларни қатъий назорат қилаётгани ва кўршапалаклар яшайдиган жойларга боришни чеклаб қўяётгани ҳақида хабар берган эди. Хитой ҳукуматининг махфийликка интилиши вирус келиб чиқиши ҳақидаги масаланинг сиёсий эканлиги ва хусусан, АҚШ томонидан бўлган, Хитойнинг пандемияга сабабчи эканлиги ҳақидаги айблар билан боғлиқлиги билан изоҳланган эди. Бунга жавобан Хитой ҳукумати вирусни мамлакатга айнан америкаликлар олиб кирган бўлиши мумкинлигига ишора қилган эди.\nЖССТ мутахассиси Ухань шаҳрида COVID-19 келиб чиқишига оид муҳим далиллар топилганини маълум қилди\nЖССТ эксперти: «Коронавируснинг Ухандаги лабораториядан сизиб чиққанини тасаввур қилиш қийин»\n12:04, 17.04.2022 40312\n23:50 Бугун 52\n23:47 Бугун 82\n23:35 Бугун 353\nРоссия компанияси Тошкентдаги кўчмас мулк объектлари харитасини ишлаб чиқиши мумкин\n23:22 Бугун 960\n07:30, 15.05.2022 80692\n22:38, 14.05.2022 65621\n07:30 Бугун 61967\n22:30, 15.05.2022 57655


Польша президент Качиньский самолётининг ҳалокатига портлаш сабаб бўлганини айтмоқда\nПольша Мудофаа вазирлиги комиссияси 2010 йилда Смоленск яқинида юз берган Ту-154М самолётининг ҳалокатига асосан портлаш сабаб бўлганини маълум қилди. Бу ҳақда Польша мудофаа идораси баёнот берди. Маълумки, фожиа оқибатида президент Лех Качиньский вафот этган эди.\nАвиация ҳодисалари тадқиқотлари бўйича эксперт Фрэнк Тейлорнинг ҳисоботига таянган ҳолда комиссия самолётнинг сўл қаноти ичидан бўлган портлаш оқибатида зиён кўрди деган хулосага келди; детонация манбалари бир нечта; самолёт ерга қўнганида урилиб кетган дарахт қанотнинг илк зиён кўришига сабаб бўлмаган.\nПольша бундан аввал ҳам Ту-154М бортида портлаш юз берганини айтиб келарди, бироқ Россия Тергов қўмитаси бу фикрни асосиз дея ҳисобламоқда.\n2010 йилнинг 10 апрель куни Польшага тегишли Ту-154М самолётининг Смоленск яқинида қулаб тушиши оқибатида 96 киши ҳалок бўлди. Ҳалок бўлганлар орасида республика президенти Лех Качиньский ҳам бор эди. Фожиа ҳамон тергов қилинмоқда. Польша тергов комиссияси баёнот бериб, самолёт корпуси миналаштирилганини айтади. Россия расмийлари ҳалокатга учувчининг хатоси сабаб бўлганини айтишади.


Кўприк қулайлик учун қурилган, аммо... — Ishonch Gazetasi\nЖамиятМуҳимТаҳлил ва танқид\nКўприк қулайлик учун қурилган, аммо…\nКун сайин чирой очиб бораётган пойтахтимиздаги ўзгаришларни кўриб, беихтиёр баҳри дилингиз очилади. Айниқса, йўллардаги тирбандликларни бартараф этиш, хавфсизликни таъминлаш мақсадида йўлўтказгичлар, кўприклар қурилаётгани таҳсинга сазовор. Аммо… Меъморчилик назариясига кўра, ҳар қандай янги иншоот уч муҳим талабга жавоб бериши: қулай, мустаҳкам ва чиройли бўлиши керак. Агар ушбу талабларнинг бири амалга ошмаса ҳам, иншоот кутилган вазифасини тўлиқ бажара олмайди. Хўш, замонавий иншоотларимизда аҳвол қандай?\nЗиналар кўп, эскалатор эса…\nПойтахтимизнинг Ғафур Ғулом номидаги метро бекатидан чиқишда Олмазор ва Шайхонтоҳур туманига қарашли ҳудудда 2014 йилда қурилган пиёдалар ўтиши учун мўлжалланган йўлўтказгичнинг бугунги кундаги аҳволи ҳақида, афсуски, юртдошларимизнинг фикри ижобий эмас. Чунки мазкур кўприкларга чиқиш учун бир томондан 40 та зина, иккинчи томондан 43 та зинадан кўтарилишга тўғри келади.\nИкки йил муқаддам шу кўприкдан ўтганимизда эскалатор ишламаётгани туфайли йўловчиларнинг норозиликларини эшитган эдик. «Орадан анча вақт ўтди, энди вазият яхши томонга ўзгаргандир», деган эҳтимол билан яна шу манзилга йўл олдик. Афсуски, ҳамон «эски ҳаммом – эски тос» экан. Иккита йўлўтказгичнинг 4 та чиқиш-тушиш эскалатори бор. Аммо уларнинг атиги биттаси ишлаб турганини нима билан изоҳлаш мумкин? Йўловчилар билан суҳбатда билдикки, бу эскалатор ҳам баъзан ишламай қолаётган экан.\nПандуслар керак эмасми?\n– Мирзо Улуғбек туманида яшайман, – дейди 63 ёшли Маргарита Пўлатова. – Йўлнинг нариги тарафидаги дўконга тез-тез келиб тураман. Ногиронман. Бу кўприкдан чиқиб-тушиш менга жуда оғирлик қилади. Зиналар кўп, эскалатор эса… Аслида, бунчалар баланд кўприкка чиқиш учун ҳам, тушиш учун ҳам эскалатор ўрнатилиши лозим эди. Аммо улар фақат чиқиш учун хизмат қилади. Бунинг устига мунтазам ишламайди. Нега лойиҳалашда бу жиҳатлар эътиборга олинмаган? Қолаверса, кўприкдан ўтиш чоғида шу пайтгача ҳар иккала эскалатор ҳам ишлаб турганини камдан-кам кўрганман. Ахир, одамларнинг оғирини енгил қилиш, хавфсизлигини таъминлаш учун қурилган иншоот қулай бўлиши керак эмасми?\n– Набирамни боғчага элтишда шу ердан ўтаман. Албатта, эскалатор яхши ишламаслиги катта муаммо. Қолаверса, ногирон ва болалар аравачасида гўдагини олиб кетаётган оналар учун ҳам махсус йўлакчалар барпо этилмаганига сира тушунмайман, – дейди 56 ёшли Гулнора Исматуллаева. – Кўпинча болали аёллар зинадан тушаётганларида аравачасини бирорта эркак кишидан тушириб қўйишини илтимос қилишга мажбур.\nМетро бекатидан чиққанда «Халқ банки» жойлашган, у ерга тез-тез нафақасини олгани кексалар келишади. Аксарияти шу кўприкдан ўтишдаги ноқулайликдан норозилик билдиришади.\nМутасадди нима дейди?\nМуаммо юзасидан Тошкент шаҳар сунъий иншоотлардан фойдаланиш ва уларни сақлаш, таъмирлашга ихтисослашган бошқарманинг ишлаб чиқариш техник бўлими бошлиғи Баҳодир Зоҳидовга мурожаат қилдик.\nУнинг айтишича, мазкур иншоотлар шу йилнинг август ойигача қурилиш компаниясидан тўлиқ қабул қилиб олинмаган ва расмий жиҳатдан Тошкент шаҳар сунъий иншоотлардан фойдаланиш ва уларни сақлаш, таъмирлаш ихтисослашган бошқармасига ўтказилмаган. Бу ҳудуддаги йўлўтказгичларнинг бири Шайхонтоҳур, иккинчиси Олмазор тумани маъмуриятига қарашли. Айни пайтда Олмазор туманидаги кўприкнинг эскалатори электр энергияси харажатлари тўланмагани учун ишламай турибди. Ушбу иншоот қурилишига буюртмачи корхона – Тошкент шаҳар ҳокимиятига қарашли «Ягона буюртмачи хизмати» инжиниринг компанияси юзага келган 16 миллион 700 минг сўм миқдордаги қарздорликни Олмазор тумани электр тармоқларига тўласагина, эскалаторлар ишга тушиши мумкин.\n– Ҳозирда ушбу муаммони ҳал қилиш чораларини кўряпмиз. Тошкент шаҳар ҳокимлиги ҳузуридаги «Ягона буюртмачи хизмати» инжиниринг компанияси яқин кунларда қарздорликни тўлашни ўз бўйнига олган, – дея қўшимча қилди суҳбатдошимиз.\nСир эмаски, мазкур иншоотнинг қурилиши учун катта маблағ ажратилган, хориждан техник ускуналар олиб келинган. Йўлўтказгичнинг мустаҳкам, чиройли қурилганига ҳам аминмиз. Бироқ… Беихтиёр ажабланасан киши: замонавий мосламалар ишлатилмас экан, ундан не наф? Ахир, асл мақсад аҳоли учун қулай ва замонавий шароит яратиш эмасми?\nМақолани чоп этишга тайёрлаган кунимиз, таҳририятимизга қўнғироқ бўлиб, Шайхонтоҳур ва Олмазор туманидаги кўприкларнинг эскалаторлари тўлиқ ишга тушганлиги ҳақида хабар қилишди. Ҳақиқатдан, ҳудуддаги иккала кўприкнинг ҳам эскалаторлари ишлаб турган экан.\n– Мана, ишлатиб қўйса бўларкан-ку! – дейди фахрий шифокор Адҳам Очилов. – Онда-сонда шу ердан ўтиб тураман. Бугун техник қурилмаларнинг ишлаётганини, аҳоли ундан мамнуният билан фойдаланаётганини кўриб, хурсанд бўлдим. Хайрли ишга бош қўшганлар барака топсин!\nҲамюртларимизнинг фикрларини тинглаб, кўнглимиз таскин топди. Хайриятки, мутасаддилар берган ваъдаларининг устидан чиқишибди. Тошкент шаҳар сунъий иншоотлардан фойдаланиш ва уларни сақлаш, таъмирлаш ихтисослашган бошқармаси саъй-ҳаракатлари билан Тошкент шаҳар ҳокимияти ҳузуридаги «Ягона буюртмачи хизмати» инжиниринг компанияси электр энергиясидан қарздорликни тўлиқ тўлаб берибди.\nШундан сўнг «Новза» метро бекати ва Чилонзор туманидаги «Оқтепа» ҳудудида жойлашган йўлўтказгич – кўприклар ҳолати билан ҳам яқиндан танишиш фикри туғилди. Метро бекатидаги кўприкнинг лифт қурилмаси ишлаб турган экан. Йўловчилар лифтнинг мунтазам ишлаётганини айтишди. Аммо «Оқтепа» ҳудудидаги 2 та кўприкнинг ҳар бир томонида 44-45 тадан зина бўлишига қарамай, лифт ёки эскалатор қурилмаси ўрнатилмаган. Шу боис, айримлар йўлнинг нариги тарафига ўтишда кўприкдан фойдаланаётгани ҳолда, аксарият одамлар ўз саломатлигини хавфга қўйиб, йўлни кесиб ўтмоқда. Сабабини сўрасак, йўловчилар кўприкдан ўтиш кўп вақт олишини, боз устига, ноқулайлигидан ёзғирди. Бу ерда йўлўтказгич бошқа жойлардагига қараганда қисқароқ. Аммо бу ҳол масъулиятдан қочиш учун асос бўла олмайди. Бунинг устига, ногиронлар ва ёш болали аёллар аравачада ўтиши учун ҳам қулайликлар мавжуд эмас.\nОртиқча изоҳга ҳожат йўқ. Иншоотларни лойиҳалаш жараёнида ҳар жиҳатдан пухта ўйланганида бугун аҳвол бошқача бўлиши мумкин эди.\n«ЙЎЛ ХАРИТАСИ»: мақсад ва вазифалар\nЯнги имкониятлар сари\n«Зангори олов»да завқли ёз\nЭРТА ҚЎЙИЛГАН ТАШХИС – ШИФО ГАРОВИ\nАввалгиси\tКейингиси 1 - 30


Улар туфайли тараққиётдан орқадамиз… « Ўзбекистон Халқ Ҳаракати\n26 June 2019 - 12:34\nЭнг ёмон кўрганим жоҳил ва саводсиз мусулмонлардир. Уларни атеистларни ёмон кўрганимдан ҳам бадтар ёмон кўраман! Улар туфайли тараққиётдан орқадамиз! Улар туфайли фитналар кўпаяди! Улар туфайли Ислом ривожланишдан тўхтаган!\nУларнинг сотқинлиги (“Шўройи уламо” туфайли), дунёвий жиҳатдан илмсизлиги туфайли Жадидларимиз қириб ташланган. Улар ҳудди Арабистондаги ваҳҳобийлар инглизлар билан бирлашиб Усмонийларни йўқ қилганидек, бизда большевиклар билан бирлашиб Жадидларни йўқ қилгани учун ЁМОН КЎРАМАН!\nЧунки улар саводсизларча дин номидан гапиради ва Исломни хунук қилиб кўрсатади. Агар бирорта атеист билан тортишиб қолса сўкинади, масалага сўкиш ва ҳақорат билан жавоб бериб ўзининг дунёвий фанлардан, табиий фанлардан нақадар саводсиз эканини кўрсатади.\nОё, мусулмон шунақа бўладими?! Керак бўлса илми нужумни ўрган! Юлдузларни ўрган! Юлдузларнинг манзилгоҳини ўрган! Биттасига шундай десам – ие фолбинларнинг илмини ўрганаманми, унақа деманг иймонингизга халал етади, сиз бунақада ширкка тушиб қоласиз, бидъат қилдингиз, дейди.\nҚаранг, саводсизлигини. Астрономия билан астрологиянинг фарқини билмаяпти. Ие, ҳар бир асарини “Бисмиллаҳир роҳманир роҳийм” деб бошлаган Беруний фолбин бўлган экан-да. Улуғбекдан кейинги биринчи ўзбек астрономи Ғиёс Жалолов фолбин бўлган экан-да. Шўро даврида Ўрта Осиё диний назоратининг илтимоси билан астрономик илмини ишга солиб рўза кунлари тақвимини тузиб бергани учун сазойи қилиб ишдан олинган шу одам фолбин экан-да.\nУларнинг ота-бобосини танийман: оқ ўрислар даврида фатинжонни “Ўрисларнинг қони бор экан, еманглар”, ва яна “Ўрисча кийим кийганлар кофир” деб фатво чиқарган ва дунёвий тамаддунни анча орқага тортган. Биламан, бақрайиб мана шу нарсаларни Facebookда ўқияпсан! Facebookни эса Цукерберг деган бир ғайримуслим ихтиро қилди. Шу нарсалар ғайратингни қўзимайдими?!\nШу ўринда бир ривоят эсимга тушди:\nБир “илми толиб” таҳсилини тугатиб уйига қайтаётган экан – йўли дарё томондан ўтар экан. Бир қайиқчини ёллаб қайиғига чиқибди. Бу “илми толиб” қайиқчидан “Сарв-наҳвни биласанми?” деб сўрабди. Қайиқчи билмайман деган экан – “илми толиб” унга “Ярим умринг бекорга кетибди” дебди. У бу гапини денгизнинг ўртасига келгунича қайиқчининг ғашига тегиб 3-4 марта қайтарибди. Шу пайт қўққисдан қаттиқ бўрон туриб қайиқ ағдарилаётганида қайиқчи “илми толиб”га қараб “Сузишни биласанми?” деган экан, ранги ўчган илми толиб “Йўқ” деб жавоб берган экан, қайиқчи “Афсус, бутун умринг бекорга кетибди!” дебди…


— Шундан келиб чиқиб, ўтган йили тижорат банкининг 120 миллион сўмлик кредити ва ўз маблағимиз ҳисобидан корхонамизни техник ва технологик жиҳатдан янгилаганимиздан сўнг қўшимча 20 нафарга яқин хотин-қизни ишга қабул қилдик, — дейди унинг раҳбари Мавжуда Абдиева. — Айни пайтда Япониянинг 15 та замонавий тикув дастгоҳи ёрдамида 150 турдан ортиқ трикотаж маҳсулотлари ишлаб чиқараяпмиз. Шу билан бирга, халқ амалий санъати ва ҳунармандчилик маҳсулотлари — сўзана, кўрпа, ёстиқ жилдлари каби ўнлаб буюмлар ҳам буюртмачиларга етказиб берилмоқда.\nСтатистик маълумотларга кўра, ҳозирги кунда Навоий вилоятида қарийб икки минг нафар аёл тадбиркорлик билан шуғулланаяпти. Ваҳолонки, ўтган асрнинг тўқсонинчи йиллари бошида улар бармоқ билан санарли эди.\n— Бунинг сабаби шундаки, бугун қайси соҳада бўлмасин, ишбилармонликда ўз салоҳиятини намоён этиш истагидаги аёлларнинг барчаси қўллаб-қувватланаётир, — дейди “Тадбиркор аёл” уюшмаси вилоят бўлими раиси Гуландон Жумаева. — Айниқса, ҳар йили ўтказилаётган семинар-тренингда уларнинг иштирокчилари бизнес лойиҳалари тегишли ташкилотлар томонидан қабул қилинаётгани, энг истиқболлилари турли грантларга сазовор бўлаётгани кутилган самараларни бераяпти. Қолаверса, хотин-қизларимизнинг тадбиркорлик қобилиятини юзага чиқаришда банкларнинг молиявий кўмаги ҳам муҳим аҳамият касб этмоқда.\nДарҳақиқат, 2014 йилда юзлаб тадбиркор, фермер ва ҳунарманд опа-сингилларимизга тижорат банклари томонидан 35 миллиард сўмликдан ортиқ кредитлар ажратилди. Шунинг эвазига қарийб 2 мингта иш ўрни яратилди. Жорий йилнинг биринчи чорагида эса хотин-қизларнинг тадбиркорлик фаолиятини йўлга қўйиш учун тижорат банклари томонидан йўналтирилган 10,5 миллиард сўмлик сармоя ҳисобидан яна юзлаб иш ўрни ташкил этилди.\nБундан ташқари, кейинги йилларда коллеж битирувчилари — қизларни тадбиркорлик соҳасига жалб қилишда анъанавий тарзда ўтказилаётган “Ўз бизнесингни бошла” мавзуидаги семинарнинг ҳам аҳамияти катта бўлаяпти. Нега деганда, ушбу тадбир иштирокчилари нафақат назарий билим олмоқда, балки амалий кўникмага ҳам эга бўлаётир. Шунингдек, хотин-қизларга бизнес-режа тузиш, корхонани рўйхатдан ўтказиш, экспорт-импорт операцияларини амалга ошириш, божхона ва солиқ тизимлари қонун-қоидаларига риоя этиш борасида ёрдам кўрсатилаётгани уларга меҳнат бозорида ўз ўрнини топиши, халқаро кўргазмаларда иштирок этиши учун имкониятлар эшигини очмоқда.\nҚисқача айтганда, мамлакатимиз, шу жумладан, Навоий вилоятида тадбиркор хотин-қизлар қўллаб-қувватланиб, рағбатлантирилаётгани уларнинг салоҳияти юксалиб, оила ва жамиятдаги мавқеи мустаҳкамланишига хизмат қилмоқда.


150 долларлик Redmi Note 10 – арзонлаштирилган Xiaomi флагманининг яхшиланган версияси! - Terabayt.Uz\n150 долларлик Redmi Note 10 – арзонлаштирилган Xiaomi флагманининг яхшиланган версияси!\nЯқинда Европа бозорига тақдим этилган флагманлар – Xiaomi Mi 10T ҳамда Mi 10T Pro моделлари энди Redmi бренди остида бошқа ном билан чиқади. Инсайдерлар хабарига кўра, улар тегишлича Redmi K30T ва Redmi K30T Pro модели сифатида шу ойдаёқ намойиш қилинади.\nЯнги тарқалган миш-мишларга кўра, Redmi бренди ўша флагманлар билан бирга тақдим қилинган «енгиллаштирилган» смартфон – Xiaomi Mi 10T Lite моделини ҳам «бегона қилмоқчи эмас». Digital Chat Station никли инсайдернинг ёзишича, Redmi Note 10 айнан унинг ребрендинг қилинган варианти бўлади.\nRedmi Note 10 кадр янгиланиш частотаси 120 герцлик дисплей ҳамда Snapdragon 750G процессори билан ҳам жиҳозланади. Смартфоннинг 4800 мА/соатлик аккумулятори эса 33 ваттлик технология бўйича тезкор қувват олади.\nШу билан бирга, кутилаётган қурилма Xiaomi Mi 10T Lite’нинг айнан клони бўлмасдан, балки ҳатто ундан яхшироқ ҳам бўлади, дейди инсайдер. Аниқроғи, Redmi Note 10 бош камерасида асосий датчик 108 мегапикселлик бўлиб, яна телеобъективли ва макрокамера ҳам қўлланади.\nЭслатиб ўтамиз, глобал версиядаги Xiaomi Mi 10T Lite моделида 64 мегапикселлик асосий модул, 8 мегапикселлик кенг бурчакли сенсор, шунингдек ҳар бири 2 мегапикселлик макрокамера ва саҳна чуқурлиги датчиги қўлланган.\nАгар шу миш-мишлар ўз тасдиғини топса, бу модел 108 мегапикселлик камерали илк Redmi смартфони бўлади. Кутилаётганидек 150 доллари атрофида баҳоланса, унинг оммабоп телефонлардан бири бўлиши аниқ.\nЎҚИНГ: Смартфон бозоридаги тенгсиз лидер иккинчи ўрин эгасидан уч ярим марта ўзиб кетди!\n#Redmi #Xiaomi #андроид смартфон #Xiaomi Redmi Note 10 #Xiaomi Mi 10T Lite


26.03.2019 Муаллиф haqiqat.uz\nҚир-адирларда эсган насимлар баҳор нафасини олиб келади. Зариф қўшиқлар куйлаб оқадиган зилол сувли ариқларда ялпиз ифори, бепоён кенгликларда чучмомо, гулсафсар, бинафша ҳиди, боғларда қадрдон қушлар хониши, қуёшга қараган шарқона ҳовлиларда гул атри ифори…\nМусаффо тонг ҳавосидан яйраб-яйраб нафас олиб, худди гўзал келинчакдек ороланаётган латофатли табиат сингари музаффар ҳаёт қўшиғини куйлагинг келади. Мевали боғларнинг оқ, пушти, қизил гуллари сенга табассум қилаётгандек гўё. Нафақат она-табиатда, балки инсон қалбида ҳам яшнатиш ва яратиш завқи. Аслида ҳар баҳор шу манзара такрорланади. Аммо ҳар баҳорда бу кунларнинг гашти, сурури ҳамда оромбахш ҳузури ўзгача бўлади.\nДунё ҳамжамияти мамлакатимиз тараққиётининг бугунги босқичида юртимизда амалга оширилаётган кенг қамровли ислоҳотларни ҳеч бир муболағасиз “ўзбек баҳори”га қиёслаётганлари бежиз эмас. Боиси бугунги ҳаётбахш ислоҳотлар жараёнида бизнинг нафақат шаҳар ва қишлоқларимиз, балки қалбимиз ҳам ажиб тарзда янгиланиб, ҳаётга ва яшашга, эртанги кун истиқболига бўлган жўшқин муносабатимиз ўзгариб бормоқда. Бу – юрт ва қалб баҳори ўзаро ҳамоҳанг эканлигидан далолатдир.\nДарҳақиқат, 2017-2021 йилларда Ўзбекистонни ривожлантиришнинг Ҳаракатлар стратегиясида мамлакатимизни янада равнақ топтириш, халқимиз турмуш даражаси ва сифатини ошириш юзасидан жуда катта режалар белгиланган. Бу эзгу мақсадларга эришиш ҳар бир юртдошимизнинг фаол ва фидойилиги ҳамда ташаббускорлигига бевосита боғлиқ эканини асло унутмаслик лозим. Президентимиз ташаббуси билан тобора кенг авж олаётган ислоҳотлар жараёнида ҳаётнинг катта ва жўшқин оқимидан четда турмаслик ҳар биримизнинг муқаддас бурчимизга айланиши зарур.\nНаврўзнинг маъно-моҳиятига мос ана шу каби қутлуғ тушунчалар ҳаммамизни янги орзу-умидлар билан меҳнат қилишга, бугун кечагидан, эртага бугунгидан кўра яхшироқ умргузаронлик қилишга ундайди. Шу боис Наврўз халқимизнинг муштарак байрами, элнинг самимий, муаззам айёми. Янгиланиш ва яратиш, ободлик ва поклик эса Наврўз байрамининг абадий қудрати сифатида ҳаётимизда намоён бўлаверади. Яшариш фаслининг дебочаси, қутлуғ кунлар шодиёнаси ҳам аслида мана шу айёмдан бошланишида ҳам улкан ҳаётий фалсафа мужассам.\n2019 йил, 21 март. Эрта тонгда вилоятимиз маркази кўчалари бўйлаб карнай-сурнай садолари жаранг сочиб, жарчилар каттаю кичикни халқ сайлига чорлади.\nЭзгу анъанага кўра шаҳар ва туманларимиз, қишлоқ ва маҳаллаларда бошланган Наврўз Фарғона шаҳри марказидаги Ислом Каримов номидаги Театр-концерт саройида катта сайил сифатида давом этди. Нафосат ва нафисликка юз тутган майдон ҳамюртларимиз ва вилоятимиз меҳмонлари билан гавжум бўлди. Муҳташам Санъат саройи пештоқлари баҳорий безакларнинг камалак рангидан янада чирой очди.\nАсрлар мобайнида сайқалланиб келаётган дурдона ҳунарманчилик намуналари бўлган заргарлик буюмлари, пазанда, қандолатчи, каштадўз, дўппидўз, гиламдўз, кандакор, чевар, кулол, тўқувчи, мебелсоз маҳсулотлари Театр-концерт саройи ҳудудида жойлашган турнақатор кўргазмалардан жой олди. Бир томонда дориломон кунларнинг бахтиёр фарзандлари варрак учириб, тинчлик сурурини дилларга бахш этсалар, иккинчи томонда вилоят қўғирчоқ театрининг байрамона томошалари кичкинтойларга байрам завқини ҳадя этди. Дорбоз ва полвонлар, масхарабознинг чиқишлари эса сайил қатнашчиларига бир олам завқ-шавқ улашди.\nМуҳташам Санъат саройининг орқа томонида спортчилар учун алоҳида жой ажратилди. Полвонлар, гимнастикачилар, акробатикачилар ўз маҳоратларини йиғилганлар эътиборига ҳавола этдилар. Тош кўтариш, арқон тортиш, хуллас, миллий халқ ўйинлари байрамнинг шукуҳини янада оширди. Чемпионлар, спорт усталарининг чиқишлари сайил қатнашчиларига манзур бўлди.\nБу йилги Наврўзнинг алоҳида томони шунда бўлдики, вилоятимизнинг барча шаҳар ва туманларидан ташриф буюрган меҳмонлар халқ сайлида ўз ҳудуди ҳақида сўз очувчи кўргазмалари билан фаол қатнашди. Вилоятимизнинг йирик ишлаб чиқариш корхоналари, меҳнат жамоалари, ўқув ва таълим-тарбия муссасалари, маҳаллалар ўзлари тайёрлаган миллий таомлар, мазали пишириқлар, сумалагу баҳорий неъматларни йиғилганларга тортиқ этдилар.\nСоат 10.00. Чорлов мусиқаси, карнай-сурнай садолари жаранг сочиб, байрам қатнашчилари Театр-концерт саройининг асосий саҳна майдонида жамул-жам бўлишди. Тантанада сўз олган вилоят ҳокими, Ўзбекистон Республикаси Олий Мажлиси Сенати аъзоси Шуҳрат Ғаниев иштирокчиларни Наврўзи олам билан самимий қутлади.\n– Наврўзи олам азалдан халқимизнинг энг эзгу фазилатлари ва миллий қадриятларини намоён этувчи байрам,-деди жумладан вилоят раҳбари. – Ўз навбатида ушбу кун тинчлик, ҳамжиҳатлик, дўстлик байрами сифатида ҳам нишонланади. Бугунги байрамни юртимиздаги барча миллат ва элат вакиллари ўзаро ахил-иноқликда катта тантана қилаётгани ҳам шундан далолат беради. Қолаверса, Наврўз эртанги бахтли ва фаровон ҳаётимизни белгиловчи, ҳосилимиз қут-баракасига замин яратувчи байрам сифатида ҳам қадрлидир.\nАйни кунларда вилоятимизнинг барча ҳудудлари бўйлаб давом этаётган халқ сайилларида эзгу ниятларимиз ижобат бўлиши учун дуога қўл очилади, яхши ният билан деҳқончилик, ободончилик ва бунёдкорлик ишларига киришилади. Бу йил ҳам элимизнинг ризқ-насибаси улуғ бўлиши йўлидаги саъй-ҳаракатларимиз баракали бўлишига ишонамиз, албатта.\nТаваккал Қодиров ижросидаги “Фасли навбаҳор ўлди” қўшиғи барчанинг қалбини қадрдон туйғуларга ошно этди. Фарғона санъат коллежи ўқувчилари ижросидаги куйлар жўрлигида саҳнага чиқиб келган Баҳорой ва Кўкламойлар байрам шукуҳига янада файз киритди.\nТеатрлаштирилган байрам дастурида қадрдон оҳанглар, алёру лапарлар, мумтоз куй-қўшиқлар янгради. Ўзбекистон халқ ҳофизи Илҳом Иброҳимов, Ўзбекистонда хизмат кўрсатган артист Абдулҳай Каримов, таниқли қўшиқчилар Шерали Раҳмонов, Икром Абдуллаев, Нуриддин Асқаров, Отабек Муҳаммадзоҳид, Муқаддас Жўраева, “Наво” вокал-чолғу ансамбли томонидан ижро этилган ашулаларда баҳор, Наврўзи олам, Ватан мадҳи тараннум этилди.\n“Қўқон ёр-ёри”, Омон ёр” фольклор жамоаларнинг серавж яллалари, қизиқчиларнинг баҳорий ва тадбиркорлик мавзусидаги латифалари сайил қатнашчиларига кўтаринкилик бахш этди. Корейс, рус, тожик, қирғиз тилларида айтилган қўшиқлар барчани шодон даврага чорлади.\nЮртимизга ҳамиша мана шу каби хурсандчиликлар ярашади, – дейди “Шуҳрат” медали соҳиби хонанда Икром Абдуллаев. Санъаткорнинг тилаги битта: осмонимиз мусаффо ва тинч бўлиб, юртимизда ҳамиша яхши кунлар бўлаверсин!\nНаврўз элларни элларга, дилларни дилларга дўст-қадрдон этувчи хислатлари билан ҳам севимлидир. Куй-қўшиқлар сеҳри муштарак мақсадлар – юртимиз равнақ-ривожи йўлида астойдил меҳнат қилаётган каттаю кичик ҳамюртларимизга мириқиб ўйнаб-кулиш имкониятини яратди.\nБу байрам Ўзбекистонда яшайдиган барча миллат вакилларининг энг севимли айёми, –дея суҳбатимизни давом эттиради Қувасой шаҳридаги Лашкар қишлоғида истиқомат қилувчи Одинабону Ўктамова. – Бугун қирғиз миллий либоси ярашган дугоналарим билан сайилда иштирок этяпмиз.\nХалқ сайли давомида вилоят ҳокими Шуҳрат Ғаниев ташкил этилган кўргазмаларни кўздан кечирди. Йирик ишлаб чиқариш корхоналари жамоалари томонидан тайёрланган баҳорий композициялар, тикилган ўтовлар, ажойиб чиқишлар, турли эртак қаҳрамонлари, миллий удумларимиз намойишига эътибор қаратди.\nҚўқон шаҳрининг бетакрор заргарлик буюмлари кўргазмаси, риштонлик ёш ҳунармандларнинг кулолчилик ишлари, олтиариқликлар томонидан тайёрланган миллий чолғу асбоблари, ёш рассомларнинг ижодий ишлари, таълим муассасалари ва маҳаллалар томонидан тайёрланган баҳорий таомлар байрам қатнашчиларига туҳфа этилди. Наврўз тантаналарида фаол иштирок этган кўргазма қатнашчиларига вилоят раҳбари ўз миннатдорчилигини билдирди. Фаол ташкилотчилар вилоят ҳокимлигининг фахрий ёрлиқ ва эсдалик совғаларига сазовор бўлдилар.\n–Ўзбекистон халқи тинчликсеварлиги ва меҳмондўстлиги билан ҳамиша ажралиб туради, – дейди вилоят славян миллий-маданий маркази фаоли Владимир Плешков – Ўртамизда тотувлик ва иноқлик бор экан, байрамларимиз бугунгидек шукуҳли, кунларимиз эса тинч ўтаверади. Дўстлигимиз ва аҳиллигимизга кўз тегмасин!\nБайрам тантаналарида қўшни мамлакатлардан келган меҳмонларни ҳам учратиш мумкин эди.\n– Сайилда иштирок этиш учун фарзандларимиз билан Аравондан келдик, – дейди қирғизистонлик Равшаной Алимова. – Фарғона шаҳрининг ободлиги ва озодалиги ҳавасимизни келтирди. Наврўз тантаналарида сумалагу кўк сомса, палову ширинликларгача баҳраманд бўлдик.\n“Фарғонаазот” АЖ мутахассиси Азизахон Райимбердиева, Марғилон шаҳар маданият бўлими бошлиғи Маҳмуджон Эминжонов, шоир Баҳодир Исо, Қиргули саноат ва қурилиш касб-ҳунар коллежи ўқувчиси, ёш заргар Исмигул Убайдуллаева каби ўнлаб байрам қатнашчилари ҳамюртларига энг эзгу тилакларини билдирдилар.\nСўхликлар ҳам бу байрамга алоҳида тайёргарлик кўрдилар, –дейди “Дўстлик” ордени соҳибаси, Сўх тумани ҳокими ўринбосари, туман хотин-қизлар қўмитаси раиси Очахон Тўхтабоева. – Сайилда ўз қўшиқларимиз, миллий анъана ва урф-одатларимизни намойиш қилдик. Юртимизда турли миллат вакиллари аҳил-иноқликда ҳаёт кечириб келишаётгани Наврўз айёмида ҳам яққол бўй кўрсатди.\nСайил иштирокчилари Наврўзи олам билан қутлар эканлар, бир-бирларига бахт ва омад, тинч-тотув ва фаровон ҳаёт тиладилар. Ҳар кунимиз Наврўз бўлсин, дея яхши ниятлар айтдилар. Эзгу сўзи билан барчага яхшилик соғинадиганлар юртида эса ҳар куни байрам – Наврўз бўлаверади!\nАйни кунларда вилоятимиз бўйлаб Наврўзи олам тантаналари давом этмоқда.\n« Кўкламни меҳнат олиб келади\nФарғонада МИБ ходимлари мактабларга китоблар совға қилишди »\nБош саҳифа - 348 532 та


Ўзбекистон: Ўзимизники йўқ, бошқаники керак эмасми? - Фарғона.Ру ахборот агентлиги\n01:01 msk, 14 Июль 2020\nЎзбекистон: Ўзимизники йўқ, бошқаники керак эмасми?\n15.02.2013 17:59 msk\nЎзбекистон дўконлари пештахталарида қандай моллар қўйилган? Фото © Gazeta.Uz\nГазета.Uz 14 феврал куни тарқатган хабарида айтилишича, Ўзбекистон президенти Ислом Каримов 2013 йил 29 январь куни “Мамлакатда ишлаб чиқарилаётган маҳсулотнинг рақобатбардошлигини тобора ошириш ҳамда товарларни ноқонуний олиб кирилишига қарши курашни кучайтириш чоралари тўғрисида” қарорини имзолади.\nҲужжатда айтилишича, хориждан импорт қилинаётган истеъмол молларининг ҳажми Ўзбекистон корхоналарида уларни ишлаб чиқаришни кенгайтириш ҳисобига кескин равишда қисқартирилади. Жараён ноқонуний олиб кирилган ҳамда конрафакт товарларнинг сотилишига қарши кураш шиори остида ҳамда “мамлакатимиздаги корхоналарда юқори сифатли, ички ва ташқи бозорларда рақобатбардош товарларни ишлаб чиқаришни кенгайтириш учун қулай шароитларни яратиш мақсадида”амалга оширилади.\nИқтисодиёт вазирлигига, Ташқи иқтисодий алоқалар, инвестициялар ва савдо вазирлигига ҳамда Давлат божхона қўмитасига февралнинг охиригача “импорт бўйича олиб кирилаётган истеъмол молларининг рўйхатини ва номенклатурасини танқидий кўриб чиқиш” ҳамда Вазирлар Маҳкамасига “уларни олиб кириш рўйхатини ва ҳажмини кескин равишда қисқартириш”, шунингдек, Ўзбекистон корхоналарида озиқ-овқат ва ноозиқ-овқат молларининг кўламини ва ассортиментини кенгайтириш бўйича таклифларни киритиш вазфаси топширилган.\nЎзбекистон божхона чегараси орқали товарларни олиб кириш ёки транзити билан шуғулланувчилар 1 апрелдан бошлаб божхона органларига олиб кирилаётган товарларнинг, яъни юкларнинг номи, сони, вазни ва қиймати ҳамда уларнинг кодлари тўғрисида маълумотларни тақдим этишлари лозим бўлади. Импортчилар, шунингдек, Ўзбекистон ҳудудига олиб кирилаётган бож тўловлари бўйича имтиёзли товарларнинг қийматини тасдиқлаш учун экспорт юк декларациясини тақдим этишлари керак.\n1 апрелдан бошлаб товарлар ишлаб чиқарувчи корхоналар томонидан ўзбек тилида маркировка қилинган бўлишлари шарт.\nБожхона хизматчиларига автомобиль ва темир йўл юкларини синчковлик билан текшириш ҳамда Ўзбекистонга контрафакт маҳсулотларнинг олиб кирилишига тўсиқ қўйиш мажбурияти юкланади. Солиқчилар чакана савдода сохталаштирилган ва қонунга хилоф тарзда олиб кирилган товарларнинг сотилишига йўл қўймасликлари лозим.\nҲукуматга ва “Ўзстандарт” агентлигига 1 мартгача истеъмол ишлаб чиқарувчи маҳалилий корхоналарда ISO-9001 стандартларига мувофиқ сифатни бошқариш тизимларини жорий этиш графикларини тайёрлаш топширилди. Маҳаллий корхоналарда ишлаб чиқарилган товарларни оммалаштириш ва илгари суриш учун, шу жумладан, Халқаро саноат ярмаркаси ва Кооперация биржаси доирасида саноат ярмаркалари ташкиллаштирилади.\nБиз тошкентлик тадбиркор ва сиёсатчидан ушбу қарор нега қабул қилинди, уни қандай амалга оширилади ва оқибати нималарга олиб келиши тўғрисида фикр билдиришини сўрадик. Уларнинг фикралари жуда ўхшаш чиқди, ишонтириб айтамизки, улар бу ҳақда аввалдан келишиб олганлари йўқ эди.\n“Биз Ўзбекистонда ҳукумат қарорларининг сатрлари орасидаги мазмунини англаб ўқишни аллақачон ўрганиб олганмиз ва уни одам тушунадиган тилга таржима қилиш қўлимиздан келади. Ҳукуматнинг ҳар қандай қарори чиққанида, бозор нархларни кўтариш билан жавоб беради, - дейди тошкентлик тадбиркор номи ошкор этилмаслик шарти билан. - Президентнинг “турмуш фаравонлигини кўтариш мақсадида минимал ойлик иш ҳақини кўтариш тўғрисидаги” фармонларни “солиқ ва божхона пошлиналарини кўтариш мақсадида таянч ставкаларини кўтариш”, деб ўқилади. Чунки ҳар қандай бож, солиқ тўловлари ва жарималар минимал иш ҳақи миқдорига таянади.\nЎзбекистон Марказий банкининг валютани нақд пулсиз алмашуви тўғрисида чиқарган янги қарори доллар сотилишига, унинг мамлакатда муомалада юришига тақиқ сифатида тушунилди ҳамда валюта нархиниг кескин ўйнашига ва ижтимоий тарангликнинг кўтарилишига олиб келди.\nМамлакатда импорт бўйича асосий монополист саналган Тошкентдаги “Абу Сахий” бозорида 8 февралдан бошлаб текширувлар бошланди. Ўзбекистонга Бирлашган Араб Амирлигидан, Туркиядан ва Хитойдан товар олиб келиш вақтинча тўхтатиб қўйилди, дея хабар беради “Озодлик” . Айни пайтда барча омборлар муҳрлаб қўйилган. Тадбиркорлар ҳозирча қўлларида қолган товарларни сотаяптилар. Ушбу марказнинг барча ходимлари телефонларини ўчириб қўйдилар, омборларга ҳеч ким қўйилмаяпти. Йўлда келаётган молларнинг эгалари ҳеч нимани била олмаяптилар. Норасмий маълумотларга кўра, “Абу Саҳий” омборларида қолаётган товарларнинг умумий қиймати бир неча миллард АҚШ долларига тенг.\nДолларга қарши кампания билан бир вақтнинг ўзида президент ташаббуси билан бошланаётган “товарларнинг ноқонуний олиб кирилишига қарши кураш” барча бозорларда бир зумда кучайиб кетди. Отчопар бозорида ёнғин, “Абу Саҳий” бозорида савдо тўхтаган, бошқа майда-чуйда бозорларда сув сепгандай жимжитлик ҳукм сура бошлади. Олиб кирилган товарлар мусодараси авжига чиқмоқда. Айтгандек, “импортга” қарши кураш республикада биринчи бор кечаётгани йўқ: икки мингинчи йиллар бошланишида ҳам “паст сифатли товарларнинг импортига” тақиқ киритилган бўлиб, кейин солиқчиларнинг ўзлари мусодара қилинган молларни тижоратчиларга сотиб бериш учун топширгандилар.\nТошкентликлар бугун нарх-навонинг муқаррар кўтарилишига тайёрлана бошладилар. Нархлар одатда молнинг ҳарид баҳоси, транспорт харажатлари, божхона тўловлари ва бериладиган пора миқдоридан келиб чиқиб шаклланади...”\n“Ушбу қарор, - дея тахмин қилади “Фарғона” манбаси , - Тошкент дўконлари пештахталаридаги товарлар ассортиментининг қисқаришига олиб келади (биздаги ассортимент Россиянинг чекка ҳудудларида жойлашган дўконларга қараганда ҳам анча ночор), биз яна тақчиллик даврига қайтамиз.\nБозорларимизда молларни сероб деб бўлмайди, сифати паст, нархи баланд. Тошкент дўконларидаги кўплаб молларга бой-бадавлат Европага қараганда қимматроқ нарх қўйилган. Мисол учун, бир литр писта ёғи бизда 2 доллар атрофида, 250 граммли сариёғ пачкаси – 3 доллар, ўрта сифатдаги туфли чармдан тикилмаган бўлса ҳам (аёлларники ва эркакларники) – 100 доллар.\nБиз шакар, ун, ўсимлик мойи, сариёғ каби зарур озиқ-овқатларнинг импортига қарам бўлиб қолганмиз. Ўзбекистонда экин майдони ва яйловлар етишмовчилиги боис бу нарсалар етарли миқдорда ишлаб чиқарилмайди.\nКорхоналарнинг ўзи йўқку, қандай қилиб ишлаб чиқаришнинг ўсиши бўлади? Тошкент ТАПОиЧ, Ўзбексельмаш каби “оғир индустрия байроқдорларини” ҳамда енгил саноат корхоналарини бўғиб ўлдирганига анча бўлди.\nАвваллари “Малика” тикувчилик фабрикаси маиший техника бозорига айлантирилгани (Навоий кўчасидаги ярмарка шу ерга кўчиб ўтган) импорт нақадар кучайиб кетганига яққол мисол бўлиб қолаяпти.\nПрезидент қарорида мамлакатда ишлаб чиқариш қай йўсинда ривожланитирилиши, юртимиз ишлаб чиқарувчиларига қандай имтиёзлар беришни режалаштирилаётгани ҳақида бирор оғиз сўз айтилмаган. Қарор матнида импортга нисбатан репрессив чоралар кўзда тутилган бўлиб, бундан фойда кўрадиган органлар ҳам ойдек равшан: божхона ва солиқ органлари, прокуратура.\nИстеъмолчилар озиқ-овқатдан ташқари мамлакатда ишлаб чиқарилаётган товарларнинг номини санаб бера олишларига ишонмайман. Дўконлардаги кенг истеъмол молларининг бари: совундан телевизоргача хорижда ишлаб чиқарилган.\nЙилига бир миллион тонна пахта толаси ишлаб чиқараётган Ўзбекистон кийим-кечакларнинг деярли ҳаммасини импорт қилади, негаки пахтанинг деярли ҳаммаси тола ёки эшилган ип сифатида хорижга экспорт қилинади. Мамлакатда фаолият юритаётган тўқимачилик фабрикалари асосан синтетик матолардан унчалик сифатли бўлмаган трикотаж ишлаб чиқараяптилар. Ўзбекистон чорвачилиги етарли миқдорда чарм-тери етказиб бера олиш салоҳиятига эга бўлганига қарамай, пойафзал фабрикалари ҳам йўқ бўлиб кетди.\nМен жуда ҳам истардимки, ҳукуматимизга бу каби қарорларни чиқаришга мораторий эълон қилсин. Юзага келган вазиятни бузмай, халққа тинч яшаб ишлашига имконият беришсин, ахир!”\n“Бу каби қарорлар аввал ҳам бир неча бор чиқарилган, - дейди тадбиркор, сиёсатчи ва диссидент Нигора Ҳидоятова. – Мисол учун, 2002 йил май ойида қабул қилинган Ўзбекистон Вазирлар Маҳкамасининг №154- “Ўзбекистон ҳудудига жисмоний шахслар томонидан халқ истеъмол молларини олиб кириш тўғрисида” қарори... Ўшанда америкаликлар эндигина Хонобод аэродромига ўзларининг ҳарбий базасини жойлаштирган бўлиб, мамлакатда валюта етишмовчилиги кузатилганди. Ҳозир ҳам кўринишидан, улар ҳисоблаб кўрсалар тижоратчилар валютани мамлакатдан олиб чиқаяпти, деган хулосага келганга ўхшаяпти. Ўзбекистон иқтисодиётининг 99 фоизи яширин, агар у бўлмаганида, мамлакат вайрон бўлиб кетарди. Савдогарлар эса валютани олиб чиқиб кетаяпти, аммо банклар воситасида эмас, махсус одамлар орқали, чунки конвертация йўқ. Бу қандай қилиб амалга оширилади?\nМисол учун, сиз Тошкентда бир одамга 30 минг доллар бериб қўясиз, Истанбулда эса бошқа одам шунча пулга товар сотиб олади. Биринчидан, ўзингиз шунча пулни мамлакатдан барибир олиб чиқиб кета олмайсиз. Иккинчидан эса, ҳеч ким шунча пул билан очиқ муомала қилишни истамайди, ҳамма иш “яширинча” бажарилади. Буларнинг бари Ўзбекистонга “Абу Саҳий” компанияси орқали бажарилади.\nЎтган йили баъзи сабабларга кўра валюта тақчиллиги юзага келди: пахта етарли миқдорда териб олинмади ва кўп бошқа ишлар бўлиб ўтди. Савдогарлар эса валютани олиб чиқиб кетишда давом этаяпти. Шунинг учун ҳам улар шунақа қарор чиқардилар. Аммо бундан ижобий натижа бўлмайди, олиб келинаётган нарсаларга нарх-наво кўтарилади, холос”.\nЎзбекистоннинг импортга қарами жуда катта, - дейди Нигора Ҳидоятова. “Ўзбекистон ҳамма нарсани олиб киради. Мамлакатда солиқлар жуда юқори бўлганидан, бу ерда ҳатто тиш пастаси ёки хожатхона қоғозини ҳам чиқариб бўлмайди. Буларнинг барини Хитойдан олиб келиш арзонроқ тушади.\nМен Ўзбекистонда ишлаб чиқарилган бирор нарсани сотиб олганимни билмайман. Балки сут ва гўшт маҳсулотлари ўзимизникидир. Аммо уй-рўзғор буюмларидан бирор нарсани эслай олмаяпман. Тўқимачилик саноатига Худонинг ўзи шароит яратиб қўйганди, аммо катта солиқлар ҳамма корхоналарни эзиб ташлади ва уларнинг деярли бари хонавайрон бўлдилар”.\nНигора Ҳидоятовага кўра, бу каби қарорлар реал ичтисодий мантиқдан жуда ҳам йироқ. “Вақти келиб мутасаддилар бу каби қарорларни бажариб бўлмаслигини тушуниб етадилар ва шундан кейин ўзлари яширин йўлларни топиб берадилар – пулларни чет элга чиқариб берадилар, товар сотиб оладилар. Бундан ташқари, 2002 йилда ҳам ёппасига товарларни мусодара қилишлар ўтказилганди, ҳозир ҳам шундай бўлади, демак, бюджетга қандайдир пуллар туширилади. Шу билан улар ўзларининг фаолликларини намойиш этмоқчи бўладилар – қараб қўйинг, биз халиям тирикмиз, деб. Аммо уларнинг ишларда ҳеч қандай мантиқ ва маъно йўқ”.\nОдатдагидек, ўқувчиларимиздан Ўзбекистон ҳукуматининг ушбу қарорини шарҳлашларини сўраб қоламиз.


АБУЛ БАРАКОТ НАСАФИЙ – Imom Buxoriy xalqaro ilmiy-tadqiqot markazi\nHome / АЛЛОМАЛАР / АБУЛ БАРАКОТ НАСАФИЙ\n11/06/2020\tАЛЛОМАЛАР 86 кўрилган\nБуюк Ватандошимиз Имом Абул Баракот Абдуллоҳ ибн Аҳмад ибн Маҳмуд Насафий Насаф шаҳрида милодий XIII – XIV асрларда яшаб ўтган Ислом оламидаги машҳур муфассирлардан бири саналади. Алломанинг ижоди сермаҳсул бўлса-да, ҳаёти ҳақидаги маълумотлар афсуски манбаларда кам учрайди.\nУ кишининг етук олим бўлиб етишишида устозларининг хизмати катта бўлган. Ана шундай устозларидан бири таниқли олим Шамсул аимма Муҳаммад Кардарийдир. Бундан ташқари, алломанинг Ҳамидиддин Зарир Али ибн Муҳаммад ибн Али Ромиший ва Бадруддин Хавоҳарзода Муҳаммад ибн Маҳмуд ибн Абдулкарим каби устозлари ҳам бўлган. Ана шундай машҳур устозлар илмидан баҳраманд бўлган Абул Баракот Насафий “Ҳофизуд дин”, яъни “динни ҳимоя қилувчи” деган шарафли номга сазовор бўлган.\nАбул Барокат Насафий фиқҳда устози Кардарийга мувофиқ Абу Ҳанифа мазҳабига эргашди. Бу манбани алломанинг ҳанафий мазҳабига асосланиб ёзилган “Канзуд дақоиқ” номли фиқҳий китоби исботлайди. Эътиқодда эса очиқдан-очиқ Имом Мотурудия таълимотини қўллаб – қувватлаган.\nАбул Баракот Насафийнинг асарлари орасида энг қимматлиларидан бири бўлган ва тафсир илми бўйича аҳли илм орасида “Тафсирун Насафий” номи билан машҳур ва ҳанафий мазҳабига мувофиқ ёзилган “Мадорикут танзил ва ҳақоиқут таъвил фит тафсир” (“Тафсирдаги нозил бўлиш ва таъвил ҳақиқатларини англаш китоби”) китоби бўлиб, иборалари қисқалиги, эъроб ва қироатлардаги йўлларни жамлаб ўрта йўлни тутганлиги, аҳли сунна вал-жамоанинг сўзларини жойлаштирганлиги, биъатчи ва залолатчиларнинг ботил сўзларидан холи бўлганлиги ва исроилият қиссаларини диққат билан ўрганиб жуда оз келтирганлиги билан бошқа тафсирлардан ажралиб туради. Имом Насафий ўзларининг бу тафсир китобларини таълиф қилишда имом Замахшарийнинг “Кашшоф” тафсиридан истифода қилган. Имом Насафийнинг “Мадорикут танзил” номли китоблари ҳозирги кунимизгача уламолар ва толиби илмлар орасида алоҳида қизиқиш ва катта эътибор билан шуҳрат қозониб келмоқда ва кўпгина Ислом ўқув юртларида қўлланма сифатида фойдаланиб келинмоқда. Чунки бошқа тафсир китоблари орасида катта шуҳрат қозонган “Тафсирун Насафий” асари дунё бўйича энг кенг тарқалган ва ҳанафий мазҳабига биноан ёзилган ҳамда ундаги далиллар айнан мотуридия таълимотига биноан баён этилиб, ўша даврнинг илм марказлари Бухоро ва Самарқанднинг олимлари фикрлари билан бойитилган. Абул Баракот Насафий бу тафсирида Имом Мотуридий сўзлари ва “Таъвилоту аҳли сунна” тафсиридан фойдаланади. Шу билан бирга, фиқҳий оятлар шарҳида “индана” – “бизнинг наздимизда” ёки “бизнинг мазҳабимизда” каби иборалар кўп учрайди. Тафсирнинг яна бир муҳим жиҳати бу оятларнинг филологик таҳлили усталик билан амалга оширилгани, Қуръоннинг балоғат ва фасоҳати моҳирона очиб берилганидир. Абул Баракот Насафий бу тафсирини ёзишда наҳв илмининг етук олимлари Имом Сибавайҳ, Имом Фарроларнинг фикрларидан кенг фойдаланган ва бир неча жойларда далил сифатида келтириб ўтган. Бундан ташқари, ўқувчи асардаги оятларни ҳар томонлама тушуниши учун етти хил қироатдан истифода қилган. Юқоридагилар сабаб бўлса керак, у илм аҳли орасида кўп мутолаа қилинади. Шайх Абдулазиз Мансур ҳам “Қуръони карим маъноларининг таржима ва тафсири” китобини ёзишда ушбу асардан унумли фойдаланган. “Мадорикут танзил ва ҳақоиқут таъвил” асари бир неча асрлардан бери мадрасаларда тафсир фанидан “Тафсирул Байзовий”, “Тафсирул Жалолайн”, “Тафсир Ибн Касир” китоблари қаторида дарслик сифатида ўқитилиб келинади. Бу дарсликлар орасида айнан Ҳанафий мазҳабига оиди “Тафсирун Насафий” бўлиб, қолганлари шофиъий мазҳабидаги тафсирлардан ҳисобланади. Шу сабаб Қуръони каримни ҳанафий мазҳаби асосида ўрганмоқчи бўлганлар кўплаб маълумотларни мазкур тафсирдан олишлари мумкин. Ушбу асар охирги бор 1999 йилда Байрутнинг “Дару Ибн Касир” матбаасида нашр этилган. Абул Баракот Насафий ўз тафсирининг ёзилиш сабаби ҳақида китобнинг муқаддима қисмида шундай дейди: “Мендан яқинларим Қуръонни таъвил қилувчи, турли хил қироатлар ва ҳаракат услублари кўрсатилган, аҳли сунна вал-жамоа ақидасига мувофиқ, адашганлар ва бидъат аҳли эътиқодидан холи, малол келтирадиган даражада узун ҳамда тушунарсиз даражада қисқа бўлмаган тафсир ёзишимни сўрар эдилар. Дастлаб иккиландим. Ниҳоят, Аллоҳнинг тавфиқ ва инояти ила тафсир ёзишга киришдим ҳамда оз фурсат ичида уни ёзиб тамомладим. Китобимни “Мадорикут танзил ва ҳақоиқут таъвил” деб номладим. Аллоҳ барча ишларни енгиллаштирувчи, хоҳлаган нарсани қилишга қодир ва дуони тез ижобат қилувчи Зотдир”. Муҳаммад Заҳабий ўзининг “Ат-тафсир вал муфассирун” китобида таъкидлаганидек, “Тафсирун Насафий”нинг ёзилиш услуби муфассир олим Қози Байзовийнинг “Анворут танзил ва асрорут таъвил” (“Қуръон нурлари ва таъвил сирлари”) ва хоразмлик буюк ватандошимиз Маҳмуд Замахшарийнинг “Ал-кашшоф” (“Кашф қилувчи”) тафсирларига ўхшашдир. Лекин Байзовий шофиъий ва Замахшарий мўътазилий мазҳабида бўлгани учун ақидавий ва фиқҳий оятларнинг шарҳида ушбу учала тафсир ораларида катта фарқ борлигини таъкидлайди. Абул Баракот Насафий тафсирининг кўп жойларида машҳур муфассир саҳоба Ибн Аббоснинг ривоятларига таянади. Кейинги ўринларда эса, ўз навбатида, машҳур муфассир саҳобалар ва тобиъийнлардан Ибн Масъуд, Анас ибн Молик, Ҳасан, Убай ибн Каъб Мужоҳид кабиларнинг ривоятларидан фойдаланади. Абул Баракот Насафий ўз даврининг етук олимлари ичида катта шуҳрат қозонади. Абдулҳай Лакнавий таъбири билан айтганда: “Абул Баракот Насафий ўз даврининг беназир алломаси сифатида фиқҳ ва усул илмларида ғоятда сарбаланд, ҳадис ва унинг маъноларини тушунишда барчадан устун бўлган”. Ибн Ҳажар Асқалоний эса уни “Алломаи дунё” деган ғоятда шарафли ном билан тилга олган. Абул Барокат Насафий милодий 1310 йилда Бағдодга келади ва шу йил рабиъул аввал ойининг жума куни кечаси Бағдодда вафот этган. Аллома Исфаҳон яқинидаги Изаж (Хузистон ва Исфаҳон оралиғидаги шаҳар) шаҳрида дафн қилинган.\n Бани Исроил ҳалқидан Ислом умматига кириб келган қиссалар.


1. Жануби-ғарбий Помир-Олойдаги жуда камёб эндемик ўсимлик.\nБир йиллик туксиз ўт. Пояси оддий, узунлиги 10–40 см. Барглари этли, бутун, бандли, чўзиқ-ланцетсимон, ўткир қиррали. Косачабарглари чўзиқ-чизиқли, бинафшаранг, юқори четлари оқиш пардали, узунлиги 7–10 мм. Гулбарглари қирмизи-бинафша рангда бўлиб, косачабарглардан 2–2,5 марта узун, узун бандли. Мевабандининг узунлиги 5 мм. Қўзоқчалари чўзиқ, ясси, ўроқсимон эгилган, узунлиги 4–8 см, эни 2 мм, калта тумшуқчаси томон ингичкалашган. Март–апрель ойида гуллаб, меваси май ойида етилади.\nҚашқадарё ва Сурхондарё вилоятида.\nКул ранг, бўз тупроқларда ўсади.\nОқтош атрофидаги тепаликларда бу турнинг 200 га яқин тупи сақланиб қолган.\nТоғ этакларининг қишлоқ хўжалиги учун ўзлаштирилиши ва чорва молларининг кўплаб боқилиши туфайли камайиб бормоқда.


Олий суднинг собиқ ходимига суиқасд бўйича икки гумондор қўлга олинди\nЎтган ҳафта Қибрай туманида саёҳат жомадонида жойланган эркак кишининг мурдаси топилган эди. Бош прокуратура мазкур жиноят иши юзасидан икки киши қўлга олинганини хабар қилди.\n«Тергов давомида 2 нафар шахсга нисбатан Жиноят кодексининг 97, 169, 227 ва 241-моддалари билан айб эълон қилиниб, уларга «қамоққа олиш» тарзидаги эҳтиёт чораси қўлланилган.\nТергов ҳаракатлари давом этмоқда», – дейилади маҳкама матбуот котиби Ҳаёт Шамсутдинов берган ахборотда.\nМаълумот учун, ЖКнинг 97-моддаси – қасддан одам ўлдириш; 169-модда – ўғрилик; 227-модда – ҳужжатлар, штамплар, муҳрлар, бланкаларни, автомототранспорт воситаларининг ва улар тиркамаларининг (ярим тиркамаларининг) давлат рақам белгиларини эгаллаш, нобуд қилиш, уларга шикаст етказиш ёки уларни яшириш; 241-модда – жиноят ҳақида хабар бермаслик ёки уни яширишни назарда тутади.\nАввалроқ берилган хабарга кўра, Ш.А.нинг жасади 8 август куни кечга яқин Қибрай туманидаги ГЭС ҳудудидан, саёҳат чемоданига тиқиб қўйилган ҳолда топилган.\n52 ёшда бўлган эркак муқаддам Ўзбекистон Республикаси Олий судида таъминотчи вазифасида ишлагани ҳақида маълумотлар бор. Шунингдек, у Самарқанд вилоятида туғилгани, пойтахтнинг Яккасарой туманида яшаб келгани маълум.\nМурдани кўздан кечириш давомида баданида тан жароҳати ва ундан қолган излар аниқланмаган, суд тиббий экспертиза бўлинмаси у бўйнидан тўмтоқ жисм билан бўғилиши оқибатида нафас етишмаслигидан вафот этган, деган бирламчи хулосани берган.\nШимининг чўнтагидан жами 410 000 сўм миқдорда нақд пул топилган.\n10 августда берилган дастлабки ахборотда, Ш.А. 7 август куни эрталаб уйидан «Gentra» автомобилида Тошкент шаҳридаги Республика шошилинч тез тиббий клиник (собиқ 6-сонли) шифохонасига чиқиб кетгани, ушбу машина қидирилаётгани айтилган эди.


Ўзбекистонлик сиëсий қочқиннинг қанчаси "сиëсий"?\nКузатувчиларга кўра¸ БМТнинг Қочқинлар ҳақидаги конвенциясини суистеъмол қилиб¸ Ғарбдаги яхши ҳаëтга шерик бўлиш илинжида ўзини Ўзбекистонда сиëсий ва диний тазйиққа учраган қилиб кўрсатаëтганлар сони кўпаймоқда.\n20 июн БМТ томонидан Жаҳон қочқинлар куни деб эълон қилинган ва шу куни халқаро ташкилотлар дунëдаги ўнлаб миллион қочқин муаммосига жамоатчилик эътиборини қаратишга уринадилар.\n1951 йил 28 июл куни Женевада қабул қилинган Қочқинлар ҳақидаги конвенция ўз юртларида сиëсий қарашлари¸ диний эътиқоди¸ ирқи ëки жинсий ориентациясига кўра тазйиққа учраганларга хавфсиз мамлакатлардан бошпана беришни тақозо қилади.\nҲар қочган Фурқат эмас...\nЎзбекистон яқин тарихида сиëсий қарашлари боис мамлакатдан қочганлар ҳақида ҳикоялар кўп.\nУлардан энг машҳури Туркистон генерал-губернаторининг адъютанти Николай Грандукни ҳажв қилиб шеърни беш-олти нусха кўчиртириб, ҳар ерга ёпиштириб чиққанидан кейин ўлим хавфи билан юзма-юз бўлган Фурқат ҳикояси.\nОсиб ўлдирилиш хавфидан қўрққан Фурқат 1890 йил охирларида Тошкентдан қочиб Бухоро, Марв, Ашхобод, Боку, Тбилиси, Ботуми орқали Истанбулга ўтади.\n1891 йил декабридан 1892 йил март ойларига қадар Болгария ва Грецияда, сентябр ойида эса Ҳиндистонда бўлади. Қолган умрини Шарқий Туркистоннинг Ëркентида ўтказади.\nЎз ватанида ўлим хавфи бўлган Фурқат каби қочқинлар сонининг 2012 йилга келиб 43 миллиондан кўпроқ экани айтилади.\n"Аммо улар орасида ëлғон маълумот эвазига мақом олган қочқинлар ҳам кўп"¸ дейди 1992 йилда Германиядан сиëсий қочқинлик мақомини олган журналист Анвар Усмон.\n- Бу ҳолат эски совет латифасига ўхшайди. Бир бандит¸ аëл кишини зўрлаганликда айбланиб қамоққа олинган. Қамоқдагилар "Сен нима учун жазоландинг?" деса¸ сиëсий фаолиятим учун¸ дебди. Яна ҳам аниқроқ айтсам¸ комсомол қизни зўрлаб қўйдим¸ дебди бандит. Яқинда Ўзбекистондан бир киссавур ўғри келиб Германиядан сиëсий бошпана олишга уринди. Албатта¸ у фош бўлди. Бунақалар кўп. Масалан¸ Тошкентдаги руслар келиб бизни ўзбек диндорлари таъқиб қиляпти¸ деб айтади¸ дейди Анвар Усмон.\nАнвар Усмон билан суҳбат\nСуҳбатдошга кўра¸ Германиядаги қочқинлар лагерида "ўзбек мухолифати фаолиман" деб иддао қилаëтган сохта илтижочилар кўп.\nЎзбеклар қандай афсоналар билан қочқин мақоми олмоқда?\nЎзбекистонлик собиқ сиëсий маҳбус¸ ëзувчи Сафар Бекжон Швейцариядан сиëсий бошпана топган. Швейцариядаги БМТнинг Қочқинлар идораси Сафар Бекжон билан¸ унинг айтишича¸ ўзбекистонлик қочқинлик изловчилар юзасидан тез-тез маслаҳатсўраб туради.\nШу аснода ўзбек қочқинлари тўқиб чиқараëтган “афсоналар” системаси билан танишдим¸ дейди суҳбатдош:\n- Бир марта Тошкентдаги пикетда расмга тушиб¸ шу расмни кўрсатиб қочқинлик мақоми олган одамни биламан. Ҳокимиятда мансаб талашиб зада бўлган одамнинг Швейцариядан мақом сўраганини биламан. Қайноғам қамоқда¸ деб мақом сўралган ҳужжат билан танишганман¸ дейди Сафар Бекжон.\nСафар Бекжонга кўра¸ кейинги йилларда умрида намоз ўқимаган ўзбекистонликларнинг "диндорлигим учун таъқиб остидаман"¸ дея қочқинлик сўраш ҳоллари¸ айниқса¸ урчиган.\nЛондондаги Ўзбекистон ташаббус гуруҳи раҳбари¸ журналист Шоҳида Ëқубга кўра, бу ҳолат ҳақиқатан ҳам ëрдамга муҳтож бўлган мазлумлар ҳаққини ейишдир.\n- Масалан¸ бир ўзбек маҳкамани алдаса¸ кейинги сафар маҳкама ҳақиқий тазйиқ кўрган ўзбекистонликка ҳам ишонқирамай қарайди¸ дейди Шоҳида Ëқуб.\nШоҳида Ëқубга кўра¸ сиëсий сабаблар боис Ўзбекистондан чиқдим¸ деганларнинг аксарияти яхши ҳаëт илинжида Ғарбга интилган одамлардир.\n- Бир сиëсий масалада пикет қилсак уч киши чиқади. Ош қилиб¸ тўйга чақирсак 1000 киши келади¸ дейди Шоҳида Ëқуб.\nШоҳида Ëқуб билан суҳбат\nҚуйида шу мавзуга бағишланган Қурултой дастурини тинглашингиз мумкин.


Японияда коронавирусдан илк ўлим қайд этилди – Дарё уз Янгиликлар\nГлавная / Жаҳон / Японияда коронавирусдан илк ўлим қайд этилди\nAkbar 14.02.2020\tЖаҳон Comments Off on Японияда коронавирусдан илк ўлим қайд этилди 10 Показы\nЯпонияда янги турдаги коронавирусдан илк ўлим ҳолати қайд этилди. Коронавирус қурбони бўлган 80 ёшли аёлда вирус излари ўлимидан кейин аниқланган. Аввалроқ коронавирусдан ўлим ҳолатлари Ҳонгконгда ва Филиппинда қайд қилинганди.\nЯпония расмийлари мамлакат ҳудудида Хитойда тарқалган коронавирусдан илк ўлим ҳолати юз берганини тан олишган. Вирусдан 80 ёшли аёл вафот этган. Бу Хитойдан ташқарида коронавирусдан учинчи ўлим ҳисобланади.\nKyodo нашрининг хабар беришича, Токио яқинидаги Канагава префектурасида яшовчи аёл 1 февралда зотилжам ташхиси билан шифохонага жойлаштирилган. Шифокорлар кекса аёлнинг организмида коронавирус борлигини ўлимидан кейин аниқлашган.\nСоғлиқни сақлаш вазирлигида аёл вирусни қандай юқтириб олгани маълум қилинмаган. Шуниси маълумки, аёл охирги вақтда хорижга чиқмаган.\nШунингдек, Вакаяма префектурасида тиббий ходимнинг вирусдан илк касалланиш ҳолати қайд этилган. Коронавирусга 50 ёшли жарроҳ чалинган. Аммо у хитойлик беморларга қарагани ҳақида маълумот йўқ.\nАйни вақтда Япония коронавирусга чалинган фуқаролари кўплиги бўйича Хитойдан кейин 2-ўринни эгалламоқда. Касалланганлардан аксарияти – 175 киши Йокогама яқинида каратинга қўйилган Diamond Princess круиз лайнери йўловчиларидир.\nПред. Ўзбекистон Россиядан 4 та Ми-35М жанговар вертолёти олди\nСледующая «Камолон» маҳалласида турмуш ўртоғини ўлдирган келин ва унинг қариндошига суд ҳукми эълон қилинди


МТС ширкати вице-президенти Майкл Ҳеккер Озодлик мухлислари саволларига жавоб берди\nМТС ширкати вице президенти Майкл Ҳеккер.\nМТС вице президенти Майкл Ҳеккер Озодликка берган эксклюзив интервьюсида Ўзбекистон ҳукуматини маҳаллий ва халқаро қонунларга зид тарзда ширкат фаолиятини тўхтатганлик ва тўрт нафар ходимини қамоққа ташлаганликда айблади.\nМТС ширкатининг стратегия масалалари бўйича вице президенти Майкл Ҳеккер 12-14 сентябр кунлари Прагада Европада Хавфсизлик ва ҳамкорлик ташкилоти ўтказган “Яхши ҳукумат бошқаруви орқали хавфсизлик ва барқарорликни таъминлаш” (“Promoting Security and Stability through Good Governance”) номли анжуманда қатнашди. Жума куни халқаро конференция доирасида ёпиқ эшиклар ортида ўтказилган сессия давомида Майкл Ҳеккер Ўзбекистондаги бизнес ва иқтисодий муҳит ҳақида ҳисобот тақдим этди.\nБундан мақсад, деди Ўзбекистондаги бизнесидан маҳрум қилинган ширкат вакили, халқаро ҳамжамиятни бу мамлакатда ширкатнинг тўрт менежери ноқонуний тарзда ҳибсда қолаётгани ҳамда Ўзбекистондаги бизнес муҳитнинг кундан-кунга ёмонлашиб бораётганидан огоҳ қилишдан иборатдир.\nЖаноб Ҳеккер интервью давомида Озодлик мухлислари саволларига ҳам жавоб беришга рози бўлди. Озодлик сайтида ўзларини Зокирхўжа ва Нодир деб таништирган муштарийларимизнинг МТС-Ўзбекистон ширкати абонентлардан “золотой номер” деб аталувчи рақамлар учун 4 минг АҚШ долларигача ҳақ олгани ёки абонентлар ҳисобидан пулларни уриб қолганига оид саволига Майкл Ҳеккер бундай жавоб берди.\n- Иккита нарсани тушуниб олиш муҳим, деб ўйлайман. Биринчидан биз Қўшма Штатларда рўйхатга олинган, йирик халқаро ширкатмиз. Биз фаолият олиб борадиган ҳар бир давлатда, ҳар бир бозорда маҳаллий ва халқаро қонунларга амал қиламиз. Ва биз ҳеч қачон ўз фаолиятимизнинг ноқонуний ҳаракатларга аралишиб қолишига йўл қўймаганмиз. Стандартларимиз юқоридир ва бу стандартларга амал қиламиз. Биз алоҳида шахслар билан, алоҳида ҳукуматлар билан бизнес қилмаймиз, биз бозорда бизнес қиламиз, деди Майкл Ҳеккер.\nОзодлик мухбирининг “Ўздунробита” собиқ бош директори Беҳзод Аҳмедовнинг президент қизи Гулнора Каримовага алоқаси бўлгани ҳақида гапирилмоқда, бу ҳақда билганмисизлар, деган саволига жаноб Ҳеккернинг жавоби бундай бўлди.\n- Бир шахснинг бошқа шахс билан алоқалари ҳақидаги миш-мишлар билан шуғулланмаймиз. Биз қонунларга кўра фаолият юритганмиз, бошқарувимиз йиллар давомида муваффақиятли бўлиб келган. Беҳзод Аҳмедовга келсак, у жуда тажрибали менежер бўлган. У телекоммуникация соҳасида энг муваффақиятли менежерлардан бири сифатида МТС ширкати бошқарувида муҳим рол ўйнаган. Бу бошқарув МТС-Ўзбекистоннинг Марказий Осиёдаги энг йирик телекоммуникация ширкатига айланишига сабаб бўлди. Бу ҳақда бошқа ҳеч нарса дея олмайман, биз учун энг муҳими, Беҳзод Аҳмедов ширкатимизда қонунга амал қилган ҳолда ва муваффақиятли ишлаб келган, деди Майкл Ҳеккер.\nМТС расмийси мухлисларимизнинг МТС-Ўзбекистон яна ўз фаолиятини тиклайдими, деган саволига ҳам жавоб берди:\n- Ҳозирда биз халқаро ҳамжамиятни Ўзбекистондаги вазиятда огоҳ қилиш борасида ҳаракатларимизни кучайтирмоқдамиз. Бу ҳаракатлар натижасида, Ўзбекистон ҳукумати яна қонун доирасига қайтиб, МТС-Ўзбекистон мамлакатда фаолиятини давом эттира олиш имконини беришига умид қилмоқдамиз, деди МТС ширкатининг стратегия масалалари бўйича вице президенти Майкл Ҳеккер.


Аёлларнинг “Ишид”га қўшилиш сабаблари – mulkdor.com\nАёлларнинг “Ишид”га қўшилиш сабаблари\nFebruary 1 2018, 04:02 ЖамиятИнсон ҳуқуқлариМақолаларМинтақа\nТожикистонда Бирлашган миллатлар ташкилоти молиявий ёрдами билан аёлларнинг “Ироқ Шом исломий давлати” террористик гуруҳига қўшилиши сабаблари ўрганилмоқда.\nТожикистон Ички ишлар вазирлиги тарқатган маълумотларга кўра, мамлакатдан чиқиб кетиб “Ироқ Шом исломий давлати” террористик гуруҳига бориб қўшилганлар сони минг нафардан ошади. Уларнинг тахминан 200 нафарини аёллар ташкил этади.\nБу рақамлар БМТ молиявий кўмаги билан ўтказилган тадқиқот натижаларига ҳам мувофиқ келмоқда. Тадқиқотда ИШИДга қўшилган аёллар сони тақрибан 200 нафар эканлиги айтилади.\nТадқиқот натижаларига кўра, аёлларнинг ИШИД террорчилар гуруҳига бориб қўшилишининг асосий сабаби улар эрларининг иродасига бўйсунганликларида, деб топилган. ИШИД таркибида жанг қилаётган эрларининг хоҳишига кўра бориб гуруҳга қўшилган аёллар сони тахминан 100 нафарни ташкил этади. Шунингдек, ўз истаги билан жиҳодий ақидалар асосида “Ироқ Шом Ислом давлати” террорчилик ташкилотига бориб қўшилган аёллар ҳам борлиги аниқланган.\nМасалан, бир душанбелик аёл жиҳод қилиш мақсадида Сурияга бориб, 2016 йилда Тожикистонга қайтиб келади ва бошқа аёлларни ИШИД сафига жалб этишга ҳаракат қилаётганлиги аниқланиб, хавфсизлик органлари томонидан қўлга олинади.\nТадқиқотда Хўжанд шаҳридаги тунги клублардан бирининг собиқ раққосаси ҳам Сурияга сафар қилиб, жиҳодийлар сафига қўшилиш истагида йўлга чиққан пайтда қўлга олиниб, 12 йилга қамоқ жазосига ҳукм этилгани ҳам қайд этилган.\nТадқиқот ўтказишда иштирок этганлардан бири Анна Матвеева тожикистонлик аёлларнинг экстремистик гуруҳларга қўшилиш сабабларни шарҳлаб, шундай дейди: – Асосий сабаб – бу оиладаги муносабатлар, яъни эр ёки ака экстремистик гуруҳ аъзоси бӯлса, оила аъзоларини ҳам бу гуруҳга жалб этади. Аёлга экстремистик ақида маъқул ёки маъқул бўлиши муҳим эмас. У эри ёки яқин қариндоши иродасига бўйсунишга мажбурдир.\nТадқиқотчининг айтишича, ўз шахсий муаммоларини ҳал қилиш истагида Сурияга йўл олган аёллар ҳам бор, албатта.\nАммо тожикистонлик аёллар орасида эри фарзандлари билан бирга Сурияга мажбурлаб олиб кетмоқчи бўлганида бу ҳақида ҳуқуқ-тартибот органларига хабар берганлари ҳам борлиги аниқланган тадқиқотда.\nТадқиқотчи Анна Матвеева фикрича, жамиятда радикализмнинг олдини олишда аёлларнинг ҳиссаси катта бӯлиб, ҳукумат органлари бу йўлда уларга ёрдам кўрсатса, яхши натижага эришиш мумкин.\nМаълумки, 2015 йилда Тожикистон Жиноят Кодексига киритилган ўзгартиришга кўра, хориждаги террорчилик ва диний экстремистик гуруҳлар хизматида бўлиб, ўз ихтиёри билан уйга қайтиб, қилган ишидан пушаймон бўлган тожикистонлик фуқаролар, агар бошқа бирор жиноят қилмаган бўлса, афв этилади.\nБугунгача Тожикистонда бир неча нафар Сурия жангларидан қайтиб келиб, қилган ишига пушаймон бўлгач, авф этилган ва озодликда ўз ҳаётини давом эттирмоқда.\n“биринчи ечим, аввал шу муаммонинг ...\nРамазоннинг биринчи куни "Саодат" масжидидаги воқеалар ҳақида пост қолдирган эдим. Болалар қай тариқа киритилмагани ва биз қай тариқа ҳаракат қилиб олиб кирганимизни ...\nДинJune 6 2018, 01:06